Kajian Populasi Dan Kepadatan Penduduk Menggunakan Tikus Yang Menyeramkan

Dalam beberapa abad terakhir, populasi manusia meningkat daripada anggaran satu bilion pada tahun 1804 menjadi tujuh bilion pada tahun 2017. Timbul persoalan seperti apa yang bakal berlaku sekiranya jumlah populasi melebihi kemampuan manusia menghasilkan makanan.

Sebahagian orang berpendapat akan berlaku kematian besar-besaran akibat kebuluran sehinggalah populasi dunia mencapai satu jumlah yang ideal. Namun, teknologi pertanian yang semakin canggih pada hari ini sebenarnya mampu menampung sehingga 10 bilion orang.

Cuma, bagaimana cara makanan itu diedarkan yang menyebabkan berlakunya kebuluran pada hari ini.

Sementara itu, seorang penyelidik bernama John B. Calhoun (1917-1995) dari Institut Kesihatan Mental Amerika berusaha untuk menjawab persoalan yang berbeza; apa yang berlaku sekiranya semua selera dan keperluan manusia mencukupi? Hasil kajiannya amat mengejutkan.

Calhoun membuat beberapa siri eksperimen untuk menjawab persoalan ini sejak tahun 1947 lagi tetapi kajiannya yang paling terkenal adalah Universe 25. Hampir kesemua eksperimennya menggunakan tikus.

Dalam kajian Universe 25, Calhoun memilih empat pasang tikus sihat yang ditempatkan di dalam sebuah "utopia" atau "dunia sempurna". Utopia tertutup ini mengandungi 256 ruangan (rumah tikus) serta bahan membuat sarang.

Utopia yang bebas penyakit dan tiada pemangsa ini juga dilengkapi dengan 16 corong saluran makanan dan minuman tanpa had. Malah, suhunya juga disesuaikan mengikut habitat semula jadi haiwan itu.

Pada permulaan eksperimen, tikus-tikus itu hanya menghabiskan masa dengan mengawan. Biasanya, tikus di dunia nyata akan sentiasa sibuk untuk mencari makanan tetapi keperluan itu sudah dipenuhi di dalam utopia. Kira-kira setiap 55 hari, populasi utopia itu akan meningkat sebanyak dua kali ganda.

Pada hari ke-315, populasi utopia itu mencecah 620 ekor tikus dan peningkatan dua kali ganda berlaku setiap 145 hari. Ketika ini, tikus-tikus itu sudah berpecah menjadi beberapa kumpulan. Bagi tikus yang tidak mempunyai peranan dalam kumpulan pula, mereka tiada arah tuju.

Dalam persekitaran semula jadi, tikus-tikus yang tersisa ini akan "berhijrah" dan menjadi lebih matang. Di dalam utopia ini, mereka dipinggirkan.

Tikus-tikus jantan yang dipinggirkan "masyarakat" ini menjadi sangat tidak aktif, tidak bersosial dan hanya berkumpul di bahagian tengah ruangan utopia. Badan mereka juga dipenuhi luka dan parut akibat serangan sesama sendiri (tikus terpinggir).

Apabila diserang, mereka tidak melawan. Kemudian, mereka akan melakukan perkara sama (menyerang) terhadap tikus terpinggir lain. Mereka biasanya menyerang kerana berebut kawasan atau makanan.

Bagi tikus betina yang terpinggir pula, mereka banyak mengabiskan masa dengan membersihkan diri, tidak mahu mengawan dan mengelak daripada berlawan. Disebabkan itu, tikus betina yang terpinggir memiliki bulu yang lebih cantik dan lembut.

Bagi tikus jantan alpha, mereka biasanya sangat agresif dan menyerang tikus lain tanpa provokasi atau motif. Mereka juga sering merogol tikus betina mahupun jantan. Ada kalanya, serangan berakhir dengan "kanibalisme".

Berdasarkan eksperimennya, Calhoun mencipta istilah "behavioral sink" atau keruntuhan tingkah laku. Pelbagai masalah yang timbul walaupun tikus ini hidup dalam utopia yang serba mencukupi.

Sebahagian tikus jantan yang tidak terpinggir menghabiskan masa untuk bersosial dengan tikus lain demi kepentingan seperti mendapat tempat dalam kumpulan atau memonopoli corong makanan.

Ibu tikus pula menjadi agresif apabila ada tikus lain yang menceroboh sarangnya. Di habitat semula jadi, tugas mengawal sarang dilakukan tikus jantan. Kebanyakan ibu tikus mengabaikan anak-anaknya yang baru lahir sehingga ada yang sanggup membunuh anaknya sendiri. Kadar kematian anak tikus mencecah sehingga 90 peratus.

Ini hanyalah fasa pertama kejatuhan utopia ini. Dalam fasa kedua, anak tikus yang terselamat akan membesar berpandukan tingkah laku tidak normal tikus dewasa di utopia itu. Akibatnya, mereka tidak berminat untuk mengawan, suka makan, sering mencantikkan diri dan bersendirian.

Ketika populasi mencapai kemuncak 2,200 ekor (utopia itu mampu menampung sehingga 3,000 ekor tikus), bilangan tikus mula menunjukkan penurunan. Tikus yang ada pada waktu itu sudah tidak berminat untuk mengawan.

Sebahagian tikus hanya duduk di sarangnya sahaja sementara sebahagian lagi menjadi ganas di tengah lantai utopia. Kumpulan tikus ganas ini sering menyerang atau memakan kumpulan lain serta sesama sendiri.

Kadar kelahiran yang rendah, kematian bayi yang tinggi dan keganasan menjadi kehancuran utopia itu sendiri walaupun sumber makanan dan keperluan tersedia sepenuhnya.

Sebelum populasi utopia itu pupus sepenuhnya pada tahun keempat eksperimen Universe 25, Calhoun mengeluarkan beberapa "tikus cantik" untuk kajian seterusnya. Dia menempatkan tikus-tikus terpilih ini di habitat semula jadi.

Malangnya, tikus-tikus ini tidak berubah dengan "naluri utopia" mereka di mana mereka tidak mahu bersosial atau mengawan. Tikus-tikus itu akhirnya mati disebabkan tua.

Ramai pengkaji melihat Universe 25 ini tidak mustahil berlaku pada manusia yang mempunyai akal fikiran. Kepadatan tinggi boleh mempengaruhi tingkah laku yang tidak normal. Sebahagian perkara ini sedikit sebanyak dapat dilihat berlaku di bandar besar yang mempunyai populasi tinggi walaupun segala keperluan mencukupi.

Laporan yang ditulis Calhoun mengenai Universe 25 telah dijadikan kajian dalam pelbagai bidang seperti psikologi, perancangan bandar, kemanusian dan sebagainya.


Kisah Atlit Olimpik Termuda Dari Syria - Hend Zaza

Usia bukan penghalang. Pepatah itu sering disebut apabila kita menceritakan tentang tahap pencapaian yang mampu dicapai seorang individu.

Bagi temasya Olimpik tahun 2021 yang berlangsung di Tokyo, Jepun, seorang atlit dari Syria bernama Hend Zaza mencuri tumpuan orang ramai. Gadis kecil itu mencatat rekod sebagai atlit termuda kejohanan pada usia 12 tahun.

Walaupun masih mentah dari segi usia, kredibiliti beliau untuk layak ke Jepun bukanlah sekadar nasib semata-mata. Ini kisahnya.

Pada bulan Mac tahun 2020, peminat sukan ping-pong Asia barat dikejutkan dengan kemenangan seorang gadis berusia 11 tahun bernama Hend Zaza dalam kejohanan ping-pong Asia Barat, yang berlangsung di Jordan.

Dalam perlawanan sengit menentang atlit dari Lubnan iaitu Mariana Sahakian yang 31 tahun lebih tua daripadanya, Hend menang perlawanan tersebut 4 berbalas 3.

Dengan kemenangan itu secara automatik Hend Zaza turut melayakkan diri ke sukan Olimpik, ekoran status kejohanan tersebut yang dikategorikan sebagai salah satu pusingan kelayakan Olimpik dan pemenanganya layak ke Jepun.

Hend yang lahir pada 1 Januari 2009 ketika itu menduduki kedudukan 155 senarai pemain ping-pong bawah 12 tahun dunia, mencatat sejarah menjadi atlit pertama dari Syria akan bertanding dalam acara ping-pong peringkat Olimpik berdasarkan merit.

Hend mula bermain ping-pong pada usia 5 tahun bersama abangnya, bagi mencari hobi untuk memenuhi masa lapang.

Berasal dari bandar Hama yang menjadi antara titik penting perang yang tercetus di negaranya, ping-pong memberikan dua beradik itu ruang untuk melupakan situasi sebenar kehidupan mereka.

Dia menuruti abangnya menyertai beberapa kejohanan tempatan pada usia 7 tahun hasil bimbingan seorang jurulatih bernama Adham Aljamaan.

Bakatnya mula mendapat tumpuan ramai selepas dia secara tidak sengaja bermain dengan pemain-pemain lebih senior yang terkejut melihat kemampuannya. Bertitik tolak dari situ, Hend mula diberikan peluang lebih besar.

Sesi latihan 3 jam diadakan setiap hari di rumahnya mengikut rutin tetap, menggunakan peralatan yang agak uzur. Berkat kesungguhan yang ditunjukkan, Hend mula menyertai pertandingan yang dianjurkan di Syria melalui penyertaan bersama sebuah kelab ping-pong yang beroperasi di Damascus.

Pada usia 11 tahun Hend Zaza menjadi atlit ping-pong pertama yang menggondol bersih kesemua kejohanan peringkat kebangsaan yang layak disertainya, mengikut empat kategori peringkat umur dipertandingkan termasuklah kategori dewasa.

Perjalanan Hend dalam Olimpik Tokyo tamat dalam pusingan pertama, selepas tewas kepada atlit dari Austria, Liu Jia 4-0. Perlawanan yang berlangsung selama 24 minit itu menyaksikan remaja itu terpaksa mengakui kehebatan atlit kelahiran China itu.

Walaupun terpaksa pulang awal, Hend mengakui pengalaman yang dilalui sangat berharga dalam membantu dirinya mempersiapkan diri di masa hadapan.

Untuk layak bertanding ke sukan Olimpik berdasarkan merit bukan sesuatu yang mudah. Hend Zaza sudah membuktikan seorang gadis kecil yang hidup dalam suasana perang mampu berdiri sama tinggi dengan atlit bertaraf dunia lain.

Penyertaan Hend Zaza dalam temasya di Tokyo meletakkan beliau sebagai atlit kelima paling muda pernah bertanding, sepanjang Olimpik era moden berlangsung.

Rekod atlit termuda pernah bertanding masih dipegang ahli gimnas lelaki Dimitrios Loundras dari Greece, yang bertanding pada usia 10 tahun dalam temasya Olimpik pertama tahun 1896 di Athens.

Uniknya, Loundras juga menjadi atlit terakhir meninggal dunia daripada kumpulan atlit yang menyertai temasya sulung itu. Dia meninggal dunia pada tahun 1970 ketika berusia 85 tahun.

Loundras juga memegang rekod pemenang pingat termuda sehingga kini, selepas mendapat pingat gangsa dalam penyertaannya itu.

Bagi Hend Zaza, perjalanan beliau sebagai seorang atlit profesional masih panjang.

Tewas kepada atlit berusia 39 tahun dalam penyertaan pertamanya, membuktikan peluang untuk dirinya mencipta rekod mengharumkan nama negaranya masih cerah dan kariernya masih jauh.

Tersingkir dalam pusingan pertama tidak sedikit pun mencalarkan reputasi atlit termuda dari Syria, yang menjadi pemain ping-pong paling muda bersaing pada peringkat yang tertinggi.

ITTF Introducing Hend Zaza: Syria's 11-year-old star, bound for Tokyo 2020


9 Asal-Usul Istilah Nama Sukan Popular Dunia

Nama sukan mampu dikategorikan kepada dua jenis. Yang pertama adalah nama yang dihasilkan daripada perlakuan atau perbuatan yang dimainkan ketika sukan itu berjalan, seperti bola sepak, bola tampar atau berbasikal.

Yang kedua adalah nama sukan yang langsung tidak menggambarkan apa yang berlaku, tetapi istilahnya sudah dikenali ramai. Pernahkah anda terfikir bagaimana sukan-sukan kategori kedua ini mendapat namanya?

Berikut adalah 8 jenis sukan yang mempunyai nama unik serta penerangan ringkas kenapa sukan itu dinamakan sedemikian rupa.

Dari mana datang nama badminton? Mesti tak ramai dapat meneka bahawa istilah 'badminton' sebenarnya merupakan nama kepada sebuah estet milik Duke of Beaufort, yang terletak di Gloucestershire, England.

Badminton House adalah nama lokasi di mana sukan badminton dimainkan buat kali pertama di England pada tahun 1874, oleh komuniti pegawai kerajaan British yang mempelajari sukan itu dari koloni jajahan mereka ketika itu India.

Di kalangan masyarakat India ketika itu, badminton dinamakan sebagai 'poona'.

Istilah 'tennis' sebenarnya datang daripada istilah Perancis Kuno 'tenez' yang membawa makna 'bersedia.'

Masyarakat Perancis mencipta permainan ini sekitar abad ke 12, pada awalnya menggunakan telapak tangan tanpa raket jadi mereka menamakannya sebagai je de paume.

Setiap kali bola hendak dipukul, pemain yang memegang giliran akan menjerit 'tenez' sebagai isyarat agar pemain lawan bersedia untuk menerima hantarannya.

Lama-kelamaan permainan itu mula dikenali sebagai 'tenez' dan raket mula digunakan sekitar abad ke 16 bagi menggantikan tapak tangan.

Pasti ramai menyangkakan sukan ini berasal dari China, kerana namanya yang seakan berbunyi dari sana bukan? Salah! Istilah dan sukan ping-pong berasal dari Victoria, England.

Masyarakat England sekitar 140 tahun dahulu mencipta ping-pong ekoran cuaca sejuk yang tidak membolehkan mereka bermain tenis di luar. Untuk mengatasi kekangan itu, mereka mencipta ping-pong, sejenis sukan seperti tenis yang boleh dimainkan dalam kediaman.

Sukan itu dinamakan sedemikian rupa berpunca daripada bunyi yang terhasil setiap kali bola dipukul. Disebabkan itulah ping-pong turut dikenali sebagai tenis meja.

Berbanding sukan lain dalam artikel ini, futsal adalah sukan yang paling baru, dimulakan secara kecil-kecilan dekad 1930-an hasil idea seorang guru di Uruguay bernama Juan Carlos Ceriani, yang mahu mengajar bola sepak dalam gelanggang bola keranjang.

Nama futsal pula sebenarnya merupakan singkatan daripada istilah Sepanyol 'futbol sala' dan Portugis/Brazil 'futebol du salao' yang membawa makna bola sepak dalaman.

Populariti futsal hanya mula berkembang pada dekad 1980-an. Bagi memudahkan sebutan nama sukan itu oleh masyarakat antarabangsa, istilah itu disingkatkan menjadi 'futsal' agar membolehkan sesiapa saja menyebutnya dengan lebih mudah.

Seperti badminton, ragbi juga dinamakan sempena nama sebuah tempat di England.

Sebuah sekolah bernama Rugby School of Warwickshire menjadi lokasi pertama di mana permainan ini bermula secara tidak sengaja.

Menurut kisahnya, seorang pelajar bernama William Webb Ellis ketika sedang bermain bola sepak era tersebut (yang jauh lebih ganas, kasar dan tiada undang-undangnya) dinamakan sebagai folk football, memilih untuk memikul bola yang dimainkan dengan tangan.

Perbuatan itu mula ditiru pemain lain sehinggalah komuniti di situ mula merasakan perlunya ada peraturan khas untuk bermain sukan itu. Dari usaha itulah, sukan ragbi yang masih kasar, ganas dan berisiko tinggi lahir - bezanya kini ragbi jelas ada peraturan permainannya.

Istilah polo dipercayai berasal daripada istilah Tibet 'pholo' yang bermakna bola.

Walaupun begitu, orang Parsi adalah masyarakat yang bertanggungjawab mempopularkan permainan polo berkuda, dimainkan oleh golongan bangsawan mereka.

Masyarakat barat hanya mengetahui tentang sukan ini sekitar abad ke 19, selepas pegawai British menyaksikan kumpulan pekerja di Manipur, India memainkannya bagi mengisi masa lapang.

Mereka menirunya lalu mula memperkenalkan permainan itu di kalangan orang Eropah, menambah baik sistem dan peraturan permainan pada penghujung abad tersebut.

'Golf' adalah sebuah istilah pinjaman bahasa Belanda 'kolve', yang membawa makna kayu pemukul.

Pertukaran kaedah sebutannya dipercayai berlaku akibat pengaruh bahasa Scotland yang menukarkan dialeknya kepada 'gouff', yang turut mengakibatkan cara ejaannya juga mula diubah.

Dalam rekod sejarah, permainan golf moden direka oleh orang Scotland namun banyak pihak menyebut asal usul permainan memukul bola dengan kayu itu sebenarnya dibawa oleh orang Belanda yang datang berdagang ke situ.

Berbeza dengan nama sukan lain dalam senarai ini, asal-usul hoki kurang jelas sejarahnya. Istilah 'hockie' ada dicatatkan dalam sebuah dokumen Ireland bertarikh 1527 - merujuk sejenis kayu panjang dibuat untuk memukul bola.

Tidak ada penjelasan jelas kenapa istilah itu digunakan masyarakat Ireland.

Banyak penyelidik linguistik berpendapat istilah 'hockie' itu datang dari istilah Perancis hoquet yang merujuk kepada sejenis kayu lengkung.

Namun sehingga kini belum ditemui bukti yang mampu mengaitkan penggunaan istilah itu di Perancis penyebarannya sehingga ramai penuturnya di Ireland.

Apakah 'takraw'? Takraw sebenarnya merupakan istilah bahasa Thailand yang membawa makna bola yang dianyam, biasanya menggunakan rotan.

Sangat popular di kalangan masyarakat Asia Tenggara, nama sukan lasak ini mempunyai sejarah yang agak unik melibatkan perseteruan dua buah negara iaitu negara kita dan negara Thai, yang masing-masing mengaku pencipta sukan ini.

Bila dah dua-dua tak nak mengaku kalah, solusinya adalah kedua-dua pihak kena berkongsi asal-usul dan sejarah nama sukan ini.

Kini semua persengketaan berkenaan sepak takraw di antara Malaysia dan Thailand di selesaikan di atas gelanggang dengan penuh semangat kesukanan. Malangnya jarang sekali Malaysia dapat menundukkan jiran kita.


Sejarah Pengasas Produk Racun Kepada Para Isteri Untuk Suami - Giulia Tofana

Wanita Eropah yang hidup pada abad pertengahan (medieval) tidak mempunyai kebebasan atau hak dan terikat dengan komitmen kepada suami tidak kira apa yang berlaku. Jika mereka ditipu atau didera suami, mereka terpaksa menerimanya kerana tiada siapa memperjuangkan nasib mereka.

Namun, nasib isteri-isteri malang di Itali mula berubah pada abad ke-17 dengan kehadiran seorang wanita bernama Giulia Tofana. Bagaimanakah dia melakukannya? Dia bukanlah pakar kaunseling atau peguam tetapi hanyalah seorang penjual alat solek sahaja.

Giulia dilahirkan di Palermo, Sicily kepada pasangan Francis Tofana dan Thofania d'Adamo. Ketika berusia 13 tahun, Giulia menjadi yatim piatu apabila ibunya dihukum mati pada tahun 1633 kerana membunuh bapanya.

Apabila seorang wanita sudah berkahwin pada zaman itu, mereka di bawah kuasa suami sepenuhnya walaupun didera atau diperlakukan dengan zalim. Giulia tidak mahu kehidupan seperti itu maka dia cuba untuk berdikari sendiri.

Dia mula meluangkan masa dengan ahli farmasi dan pegawai perubatan pada waktu itu. Dari situ dia mempelajari bagaimana untuk menghasilkan ramuan, kosmetik, ubat-ubatan dan minyak wangi.

Giulia kemudian memulakan perniagaan sendiri. Perniagaannya berkembang sehingga ke bandar lain seperti Naples dan Rom. Dia menjual pelbagai produk kosmetik termasuk minyak wangi, krim dan pelbagai alat solek tetapi itu bukanlah punca kejayaan perniagaannya.

Rahsia kejayaan Giulia Tofana mempunyai latar belakang menggerunkan. Walaupun ramai yang mengetahui rahsia itu tetapi tiada siapa yang mendedahkannya. Rahsia kejayaan Giulia terletak pada produknya iaitu "Aqua Tofana".

Aqua Tofana bukanlah minyak wangi atau produk kosmetik tetapi merupakan racun yang dijual dalam botol yang dihias cantik. Ia mengandungi arsenik, plumbum, beladona (tumbuhan beracun) dan beberapa bahan kimia lain yang berbahaya.

Produk yang jernih, tiada rasa atau bau itu membuatkannya sangat berbahaya. Aqua Tofana yang dijual bersama-sama minyak wangi dan alat solek di kedainya mendapat sambutan daripada para wanita yang mengalami masalah dalam rumah tangga mereka.

Botol kecil yang cantik ini sangat mudah disembunyikan dan sukar disyaki kerana kelihatan seperti minyak wangi atau produk kosmetik. Apa yang membuatkan Aqua Tofana hebat berbanding racun lain adalah bagaimana ia berfungsi.

Beberapa titik Aqua Tofana yang dimasukkan ke dalam minuman atau makanan sudah cukup untuk memberi kesan. Racun itu akan mengakibatkan keletihan, sakit perut, dahaga teruk, muntah dan akhirnya kematian.

Malah, ada pengguna yang menuntut agar bedah siasat dilakukan ke atas mayat suami mereka bagi mengelak daripada dicurigai. Hasil bedah siasat pada waktu itu tidak menemui sebarang kesan mangsa diracun menggunakan Aqua Tofana.

Kehebatan produk Aqua Tofana ini membuatkan Giulia mendapat gelaran sebagai "Ratu Racun". Para pelanggannya sangat melindungi Giulia dan hanya berkongsi rahsia dengan orang yang mereka benar-benar percaya sahaja.

Perniagaan Giulia berkembang maju selama bertahun-tahun lamanya. Anak perempuan Giulia iaitu Girolama Spera juga mengikuti jejak langkahnya. Terdapat khabar angin bahawa Giulia mendapat resepi menghasilkan Aqua Tofana daripada ibunya, yang juga membunuh bapanya menggunakan racun.

Giulia juga mempunyai rangkaian yang besar dalam pengedaran produk Aqua Tofana ini. Para pengedarnya termasuklah ahli kimia, tukang sihir, bidan malah paderi dari gereja.

Produk Aqua Tofana yang digelar sebagai "Penceraian Pantas" ini dikatakan telah menyelamatkan ratusan wanita yang diseksa suami mereka. Giulia dianggap sebagai wira oleh ramai wanita sama ada kaya mahupun miskin kerana membantu mereka.

Giulia berjaya mengekalkan perniagaannya untuk satu masa yang lama tetapi akhirnya rahsia Aqua Tofana terbongkar jua. Pada tahun 1650, seorang wanita yang cuba membunuh suaminya tiba-tiba berubah fikiran dan menghalang suaminya daripada memakan makanan yang telah diracun.

Suaminya menjadi curiga dan melaporkan perkara itu kepada pihak berkuasa. Akibat tidak tahan diseksa, wanita itu akhirnya mendedahkan Giulia Tofana dan skim racunnya itu.

Namun, Giulia yang disayangi ramai telah dibantu oleh para pelanggannya. Mereka memberi amaran kepada Giulia terlebih dahulu sebelum pihak berkuasa datang menyerbu premis perniagaannya.

Dia melarikan diri dan diberi perlindungan di sebuah biara di mana dia terus membekalkan Aqua Tofana melalui jaringan agama. Namun, ia tidak bertahan lama apabila ada khabar angin mengatakan Giulia mencampurkan Aqua Tofana ke dalam bekalan air penduduk tempatan.

Sekumpulan penduduk yang marah telah menyerbu biara dan menangkap Giulia untuk diserahkan kepada pihak berkuasa. Setelah diseksa, Giulia mengaku bertanggungjawab menyebabkan kematian lebih daripada 600 orang sejak tahun 1633 hingga 1651. Walau bagaimanapun, jumlah sebenar dipercayai lebih tinggi.

Giulia akhirnya menerima nasib yang sama seperti ibunya. Giulia, anak perempuannya serta tiga pembantunya dihukum gantung di Campo de Fiori di Rom. Seramai 40 pelanggannya dari golongan bawahan juga dikenakan hukuman gantung manakala pelanggan dari kelas atasan pula dipenjara dan ada yang melarikan diri.

Malah, legasi Aqua Tofana berterusan walaupun selepas kematian Giulia. Seorang komposer terkenal dunia iaitu Wolfgang Amadeus Mozart juga dipercayai mati akibat racun itu.

Walaupun Aqua Tofana meninggalkan kesan dalam sejarah, tiada siapa pada hari ini yang tahu apakah resipi sebenar racun itu.


Penyakit Ini Sebabkan Seseorang Tidur 300 Hari - HPA Axis Hypersomnia

Tidur merupakan satu keperluan hidup dan kita perlu tidur setiap hari bagi memastikan tubuh badan kita dapat berehat dan pulih semula agar boleh berfungsi dengan baik. Keperluan tidur bagi setiap manusia juga berbeza mengikut umur, jantina, saiz tubuh badan, fisiologi dan pelbagai faktor lain.

Apa yang pasti, setiap manusia perlu mendapatkan waktu tidur yang mencukupi. Kurang atau terlebih waktu tidur juga tidak bagus kerana boleh mengganggu fungsi tubuh badan.

Satu ketika dahulu, kami pernah berkongsi satu kisah misteri "Sleep Hollow" yang terjadi di sebuah kampung di Kazakhstan bernama Kalachi dimana  ratusan penduduknya mengalami penyakit misteri yang menyebabkan mereka akan tidur selama satu hingga dua hari berserta beberapa simpton.

Setelah dikaji, kejadian tersebut berlaku kerana kawasan tersebut secara semulajadinya mempunyai kadar karbon monoksida dan hidrokarbon pada paras luar biasa. Akibatnya, terdapat pengurangan peratusan oksigen di kawasan itu yang menyebabkan penduduk mengantuk, lemah tubuh badan, pening dan sebagainya.

Di India, terdapat seorang individu lelaki dewasa yang menarik minat pihak media antarabangsa memandangkan lelaki ini dikatakan mempunyai tabiat tidur luar biasa. Jika dihitungkan keseluruhan masa tidurnya dalam sehari, individu ini akan tidur selama 300 daripada 365 hari dalam setahun.

Media India baru-baru ini melaporkan kes pelik individu dikenali sebagai Purkharam, seorang penduduk berumur 42 tahun dari sebuah kampung Bhadwa di Rajasthan yang diduga menderita "HPA Axis Hypersomnia", keadaan yang jarang berlaku yang menyebabkan dia tidur untuk jangka masa yang panjang sehingga boleh bertahan hingga 25 hari.

23 tahun yang lalu, ketika Purkharam pertama kali didiagnosis dengan keadaan yang jarang terjadi ini, dia boleh tidur selama kira-kira 15 jam pada satu-satu masa. Namun, gejalanya secara beransur-ansur bertambah teruk dan sejak tahun 2015 keluarganya mula menghitung jadual tidurnya dalam kiraan hari dan bukan lagi kiraan jam.

Purkharam yang juga seorang pemilik kedai kecil akan tidur lebih dari 7 atau 8 hari pada satu masa tetapi keadaannya bertambah buruk dan dia kini dapat tidur hingga 25 hari. Oleh itu, jika dihimpunkan jumlah hari dia menghabiskan sekitar 300 hari tidur daripada jumlah 365 hari dalam setahun.

Sudah tentulah ini merupakan satu keadaan yang cukup menyedihkan dan membimbangkan, lagi-lagi buat ahli keluarganya. Lebih kasihan adalah isteri dan anaknya yang terpaksa bergantung padanya sebagai seorang ketua keluarga.

Axis Hypersomnia boleh digambarkan sebagai gangguan tidur neurologi kronik yang menyebabkan mengantuk pada waktu siang dan / atau waktu tidur yang panjang (lebih dari 9-10 jam dalam 24 jam). Dalam kes Purkharam ini, ianya sudah menjadi berhari-hari sehingga isterinya terpaksa menguruskan makan minumnya.

Menurut kajian yang diterbitkan di National Center for Biotechnology Information  (NCBI), hipersomnia adalah masalah tidur pada waktu siang yang berlebihan, mempengaruhi empat hingga enam peratus penduduk dengan kesan pada kehidupan seharian pesakit.

Purkharam mempunyai sebuah kedai di kampung tetapi kerana keadaannya ini, dia sekarang dapat membukanya hanya selama 5 hari sebulan. Kadang-kadang dia tertidur semasa dia bekerja dan apabil keadaan itu berlaku, dia tidak dapat bangun dan dikejutkan sehinggalah beberapa hari kemudian apabila terjaga dengan sendirinya.

Jadi, apa yang boleh dilakukan ahli keluarganya adalah membawanya pulang dan memberi makan dan memandikannya ketika dia tidur. Ya, Purkharam  masih perlu makan untuk terus hidup dan oleh itu dia terpaksa diberikan makan walaupun dalam keadaan tidak seddarkan diri.

Kerana jadual tidurnya yang pelik ini, lelaki berusia 42 tahun itu digelar Kumbhakaran oleh penduduk Bhadwa sempena adik Ravan di Ramayana yang biasa tidur selama enam bulan pada satu masa.

Isteri Purkharam, Lichmi Devi, memberitahu wartawan bahawa Purkharam pernah bangun pada hari Ahad setelah tidur selama 12 hari berturut-turut dan perkara pertama yang dia lakukan adalah membuka kedainya. Malangnya, tidak ada yang tahu berapa lama dia akan dapat mengoperasikannya sebelum dia kembali menderita hipersomnia.

Buat masa ini, keluarga Purkharam sendiri tidak tahu apa yang boleh dilakukan mereka untuk mengubati penyakit yang dianggap pelik ini. Walau bagaimanapun, mereka percaya dan yakin bahawa satu hari nanti Purkharam akan pulih seperti sediakala dan dapat menjalani kehidupan seperti manusia normal yang lain.

Mereka dikatakan telah berikhtiar mengubati dengan pelbagai cara namun tidak ada yang benar-benar berkesan. Lebih teruk lagi, segelintir daripadanya mempunyai kesan sampingan seperti sakit kepala dan lesu tubuh badan.

Masalah tidur melampau atau hipersomnia ini pernah direkodkan sebelum ini dalam beberapa kes. Di Indonesia juga, seorang remaja wanita berusia 17 turut mengalami masalah sama dan pernah mendapat perhatian media antarabangsa pada tahun 2017.

Remaja perempuan tersebut yang dikenali sebagai Echa dan berasal dari Banjarmasin mendapat perhatian apabila dikatakan mampu tidur sehingga 9 hari. Ibu bapanya yang risau akan keadaan itu telah membawanya ke hospital namun doktor mengesahkannya sihat dan tidak mempunyai masalah kesihatan.


Kisah Remaja Tuntut Bekalan Snek Coklat KitKat Seumur Hidup Akibat Kecuaian Nestlé (2016)

Pernahkan anda menerima makanan atau barangan yang berbeza daripada yang dipesan? Dalam situasi ini, sudah tentunya tindakan paling rasional adalah meminta agar ia ditukarkan kepada yang dipesan atau pengembalian wang, kan?

Namun ia berbeza dengan kes yang berlaku di United Kingdom berkenaan snek KitKat yang dihasilkan oleh Nestlé.

Pada tahun 2016, Salima Ahmad berusia 20 tahun telah membeli KitKat pelbagai pek dari sebuah pasar raya dengan harga £2 (RM11.60) dan mendapati bahawa kesemua 8 pek KitKat itu langsung tidak mengandungi wafer yang sepatutnya.

Susulan itu, Salima menulis surat kepada pengeluar Nestlé mendakwa bahawa mereka tidak mengendahkan tugas mereka terhadap pengguna.

Dia juga menuntut diberikan bekalan KitKat seumur hidup dengan mengancam akan mengambil tindakan undang-undang.

Tidak cukup dengan itu, Salima yang merupakan pelajar tahun kedua jurusan undang-undang di King's College London turut menyertakan butiran tentang undang-undang yang digubal pada tahun 1930-an bagi menyokong kesnya.

(Snek KitKat yang diterima Salima tidak mempunyai wafer seperti yang diiklankan)

Salima menambah bahawa tiada siapa dalam industri berkenaan yang mempunyai konsep unik dengan mencampurkan wafer dengan coklat, yang membuatkan dia menggemari snek itu.

Sebelum Salima menulis surat tersebut, dia melakukan kajian dan mendapati bahawa terdapat sebilangan orang telah mengadu tentang pengalaman yang sama dalam forum dalam talian.

Dalam surat itu, Salima mendakwa bahawa dengan memberikannya bekalan snek ini seumur hidup membolehkan dia bertindak sebagai "kawalan kualiti" bagi syarikat ini.

Salima mahu Ketua Pegawai Eksekutif KitKats sendiri memberikan respon kepada surat yang ditulisnya kerana ia merupakan satu isu yang tersangat penting.

Katanya dia mencuba nasib dan "jika anda tidak meminta, anda tidak akan dapat".

Malah, Salima merupakan peminat tegar snek ini sehinggakan jika syarikat pengeluar snek coklat itu menawarkan bekalan seumur hidup sekalipun, dia tidak akan pernah bosan dengannya.

Sebenarnya, pengeluar berhutang dengan pengguna. Tugas khusus yang anda tanggung dalam proses pembuatan anda secara konsisten. Kegagalan untuk melakukan dengan sewajarnya dalam proses pembuatan mengakibatkan produk rosak.

Akibatnya, saya berasa seolah-olah wang saya ditipu dan membeli produk yang sangat jelas berbeza seperti yang dipasarkan oleh Nestlé. Kerugian yang saya alami adalah penting dari segi kewangan dan emosi.

Saya mahukan pengembalian wang penuh dari pek KitKat yang saya beli. Saya juga telah kehilangan kepercayaan terhadap Nestlé.

Jelas sekali jika saya ingin membeli snek atau manisan yang hanya terdiri daripada coklat, sudah tentunya saya akan membeli jenama Galaxy.

Jadi dengan ini saya ingin meminta bekalan KitKat seumur hidup agar saya dapat bertindak sebagai pengawal kualiti. Kelihatan seperti anda lebih memerlukan saya daripada saya perlukan anda".

Salima menegaskan bahawa dia tidak akan berdiam diri dan akan mengambil tindakan undang-undang sekiranya syarikat itu tidak memenuhi tuntutannya.

Seperti yang saya nyatakan dalam surat saya, bekalan KitKat seumur hidup pun sudah cukup," kata Salima.

Menurut pakar perundangan, tuntutan ini kemungkinan besar tidak akan berjaya meskipun Salima mendakwa mengalami tekanan emosi dan wang.

Walaupun Nestlé mempunyai kewajipan untuk memastikan produknya bebas dari kecacatan tersebut, menyediakan bekalan produk tersebut seumur hidup adalah tidak perlu sebagai sebahagian daripada penyelesaian, kata peguam Lizzie Naylor dari firma Roythornes di UK.

Malah, adalah terpulang kepada seorang individu itu untuk menunjukkan bahawa mereka telah mengalami kerugian yang dapat dihitung sebagai akibat dari kerosakan atau kecacatan, yang mana kadang-kala agak sukar untuk dibuktikan di hadapan mahkamah.

Lizzie juga menambah bahawa walaupun tidak ada kaedah undang-undang bagi pengeluar makanan untuk melindungi diri dari kesilapan ini, peguam tersebut juga mengatakan bahawa mereka mesti mempunyai tahap pemeriksaan kualiti yang tepat dalam proses pembuatannya untuk memastikan produk yang rosak tidak sampai ke pengguna.

Juga, produk yang mereka jual mestilah seperti yang dijelaskan dan sesuai untuk dijual.

Sementara itu, ramai yang menyerang Salima secara dalam talian kerana dilihatkan sebagai tamak malah ada yang menuduhnya cuba untuk memeras ugut Nestlé.

Kalau anda berada di tempat Salima, apa yang akan anda lakukan?


10 Penaja Terbesar F1 Dalam Tempoh Sedekad Lalu

Perlumbaan Kejohanan Dunia Formula 1 merupakan salah satu sukan paling popular di dunia. Sukan ini juga telah menarik banyak penaja untuk mempromosikan jenama mereka.

Sejak perlumbaan paling berprestij ini diperkenalkan, jumlah tajaan yang diterima pasukan bertanding juga meningkat dari tahun ke tahun. Persoalannya, syarikat manakah yang paling banyak melaburkan wang dalam sukan ini? Berikut adalah 10 penaja terbesar F1 dalam tempoh sedekad yang lalu sejak tahun 2010.

Syarikat telekomunikasi Mexico ini telah beberapa kali melakukan penjenamaan semula sepanjang dekad yang lalu. Syarikat ini telah menaja beberapa pasukan F1 kerana perjanjian penajaan mereka bersama pemandu Mexico iaitu Sergio Perez dan Esteban Gutierrez.

Sergio Perez sebelum ini pernah bersama pasukan Sauber, McLaren, Force India dan Racing Point sebelum berpindah menyertai pasukan Red Bull Racing. Manakala Esteban Gutierrez pula mewakili pasukan Mercedes sejak tahun 2018 sehingga kini.

Mobil 1 merupakan penaja tetap pasukan McLaren selama 23 tahun tetapi ia berakhir pada penghujung musim 2017. Prestasi hambar gabungan McLaren-Honda selama dua tahun membuatkan penaja itu beralih arah kepada pasukan Red Bull.

Syarikat yang pakar dalam bidang minyak dan pelincir itu juga mengeluarkan belanja supaya jenama mereka dipamerkan di beberapa tempat utama perlumbaan.

Syarikat telekomunikasi Britain, Vodafone juga merupakan bekas penaja pasukan McLaren. Syarikat ini telah menamatkan tajaan mereka selama tujuh tahun bersama McLaren pada akhir musim 2013.

Secara kebetulan, pemandu Britain iaitu Lewis Hamilton juga telah meninggalkan McLaren dan menyertai Mercedes pada tahun yang sama. Vodafone masih meneruskan tajaan mereka dalam F1 dengan mengiklankan jenama mereka di sepanjang trek perlumbaan.

Jenama jam terkenal dunia itu tidak menaja mana-mana pasukan atau pelumba dalam F1. Namun, Rolex telah menjadi Official Timekeeper (penjaga masa rasmi) F1 sejak dari tahun 2013 lagi. Ini bermakna, jenama itu bertanggungjawab dalam segala urusan berkaitan masa.

Rolex berbelanja besar agar jenamanya dipaparkan di sepanjang litar perlumbaan F1. Rolex juga mengambil beberapa pelumba legenda F1 untuk menjadi duta jenama mereka.

Setelah 10 tahun menjadi penaja Formula 1 sejak tahun 2011, Infiniti akhirnya mengumumkan tajaan mereka tamat pada penghujung musim 2020.

Syarikat pengeluar kereta itu mengiklankan jenama mereka bersama Red Bull sebelum menjadi penaja rasmi pasukan itu pada tahun berikutnya.

Agak sukar untuk mengira jumlah keseluruhan tajaan yang dikeluarkan syarikat tayar terkenal ini. Ini disebabkan kesemua tayar yang digunakan oleh setiap pasukan dalam F1 dibekalkan oleh Pirelli.

Dari sudut kewangan pula, Pirelli telah membelanjakan sebanyak RM 1.6 bilion dalam tempoh sedekad yang lalu. Kelebihan syarikat ini adalah jenama mereka boleh dilihat pada setiap pasukan yang menggunakan tayar mereka.

Sepanjang sedekad yang lalu, syarikat minyak terkemuka ini telah menikmati sebahagian besar ruang pengiklanan di sepanjang trek perlumbaan F1.

Walau bagaimanapun, pasukan Ferrari adalah yang paling beruntung kerana telah menerima tajaan Shell sejak dari tahun 1924 lagi.

Santander merupakan syarikat kewangan dari Sepanyol dan penaja utama bagi pelumba Fernando Alonso. Pasukan Ferrari dan McLaren telah menerima keuntungan daripada tajaan Santander ketika Alonso menjadi pelumba mereka.

Hubungan Santander dan McLaren berakhir pada 2016 tetapi masih diteruskan oleh Santander UK yang menaja pelumba Britain iaitu Jensen Button. Manakala hubungan mereka dengan Ferrari pula berakhir pada penghujung musim 2017.

Syarikat tembakau ini merupakan penaja terbesar bagi satu pasukan F1. Setakat ini, Philip Morris International merupakan penaja paling kontroversi yang terlibat dalam F1.

Ia berikutan pengharaman pengiklanan produk berasaskan tembakau di beberapa negara tetapi syarikat itu terus menyalurkan wang mereka kepada pasukan Ferrari dengan menggunakan jenama Mission Winnow.

Malah, permainan video rasmi Formula 1 juga telah mengeluarkan jenama rokok ini daripada kereta lumba mereka.

Anda mungkin terkejut tetapi ia adalah benar. Petronas dikenali kerana hubungan rapatnya dengan pasukan Mercedes. Jumlah tajaan mereka adalah yang paling tinggi kerana tahap konsistensi tajaan mereka sepanjang dekad.

Walau bagaimanapun, Petronas juga mendapat ruang iklan paling banyak sepanjang dekad yang lalu. Selain menjadi penaja Mercedes sejak 2010, Petronas juga bertindak sebagai penaja gelaran Grand Prix Malaysia.


5 Ikon Penggerak Kebajikan Paling Terkenal di Malaysia

Mengurus sebuah negara bukanlah satu perkara mudah jadi ada kalanya banyak kekurangan berlaku sehingga mengakibatkan isu-isu tertentu, seolah terabai atau terpinggir pihak berwajib.

Mujurlah di kalangan jutaan ramai rakyat Malaysia ramai sekali yang sanggup bangkit mengerahkan tenaga bergerak sama ada menggunakan dana sendiri ataupun sumbangan orang ramai, bagi meringankan beban menyelesaikan isu-isu kemasyarakatan yang timbul.

Gerakan kebajikan di negara kita mampu menghasilkan ramai ikon masyarakat yang jelas sekali trampil perubahan yang dijana. Berikut adalah lima ikon yang paling bersinar di Malaysia.

Hendak tak hendak, kita terpaksa mengaku nama Syed Azmi Alhabshi mula naik ekoran kontroversi program 'I Want to Touch a Dog' yang pernah berlaku tahun 2014, sehinggakan dia dilabelkan kepala penuh ulat oleh salah seorang tokoh agama di negara kita.

Walaupun begitu, cemuhan demi cemuhan serta kritikan tidak menghalang Syed Azmi daripada terus berkorban masa dan tenaga dalam memastikan kebajikan golongan tertentu, khasnya kanak-kanak dan golongan ibu tunggal.

Bergelar seorang ahli farmasi bertauliah, Syed Azmi memilih untuk meninggalkan bidang perubatan bagi menumpukan sepenuh perhatian kepada gerakan kebajikan yang dijalankannya.

Dia menyimpan harapan besar agar gerakan yang tunjanginya akan mula mencapah kepada aktiviti pendidikan serta dapat membantu dengan lebih kerap golongan kurang upaya.

Mempunyai karier sebagai seorang anak seni sebelum lebih dikenali sebagai pengasas kepada Ikatan Silaturrahim Brotherhood,Azlan Sani Zawawi atau lebih dikenali sebagai Lando Zawawi mencuri perhatian ramai selepas seringkali memperbaiki lubang dan lopak jalan di negara kita.

Dengan wajah seakan garang serta mulut yang celupar, Lando membuktikan wajah yang ditakuti tidak mencerminkan hati murni yang dimiliki. Teguran pedasnya juga lebih kerap kerap terarah kepada pengurusan yang memantau kualiti jalan raya, khasnya kerajaan negeri dan Jabatan Kerja Raya.

Memegang slogan 'asal orang lain selamat', Lando dan rakan-rakannya bergerak menggunakan dana sendiri atau sumbangan orang ramai sejak tahun 2007, mempunyai keahlian lebih 10,500 orang yang dibahagikan kepada 54 kumpulan.

Setiap tampalan jalan yang dibuat menggunakan belanja sekitar RM100-RM150 setiap satu dan aktiviti mereka dibuat setiap malam, jika keadaan dan situasi mengizinkan.

Pengalaman menjadi seorang aktivis seolah-olah sudah bersebati dalam jiwa Muhammad Nadir Al-Nuri Kamaruzzaman, anak kepada seorang profesor di UTM iaitu Dr. Kamaruzzaman Yusoff.

Sejak zaman mahasiswa dalam kursus Sains Marin, Nadir sudah tidak henti-henti bergerak ke sana sini menyertai aktiviti amal sebelum menambah bidang pengajiannya dalam bidang syariah dan bahasa Arab. Selepas sampai ke Gaza, Palestin, Nadir mula serius bergerak di sana memulakan Cinta Gaza Malaysia bagi memudahkan projek bantuan.

Namanya mula terkenal sebagai satu-satunya rakyat Malaysia yang pada mulanya menjadi wakil kita di sana, sebelum dia memilih untuk mengahwini seorang balu Palestin yang bekas suaminya terbunuh dalam pertempuran di sana bernama Reem al-Minawi.

Status beliau sebagai seorang ahli parlimen mungkin mengurangkan kredibiliti beliau untuk disenaraikan, namun usaha Syed Saddiq Syed Abdul Rahman menggerakkan kudrat dalam membantu orang ramai tidak harus dipadang enteng.

Anak muda ini walaupun sering berdepan kritikan, telah beberapa kali membuktikan pengaruhnya khasnya apabila melibatkan gimik botak kepala yang dibuat bagi mengutip sumbangan membantu keluarga miskin di Muar memperolehi gajet, untuk kegunaan pelajaran dari rumah.

Dalam musim PKP ini juga Syed Saddiq terus aktif memberikan sumbangan peranti elektronik, bantuan makanan asas serta menyediakan perkhidmatan pengangkutan bagi kemudahan individu memerlukan ke pusat vaksinasi.

Malangnya, barisan panjang orang ramai yang beratur di depan pejabatnya bagi mendapatkan bantuan mencetuskan masalah pelanggaran SOP, sehingga memaksa aktiviti itu dihentikan buat sementara.

Nama Ebit Lew mungkin sudah tidak lagi perlu diperkenalkan kepada anda semua. Profilnya juga semakin hari semakin cerah, bukan saja sebagai seorang tokoh kebajikan malahan juga sebagai pendakwah, penceramah dan ahli perniagaan berjaya.

Nama asalnya adalah Ebit Irawan bin Ibrahim Lew @ Lew Yun Pau. Dia memulakan karier dengan bimbingan Dato' Dr. Fadzillah Kamsah sebagai pelatih sebelum mula bergerak sendiri menjayakan slot-slot motivasi.

Aktiviti kebajikan mula menjadi medan dakwah beliau yang utama, mengasaskan Pertubuhan Kasih Umat Malaysia bagi memberikan kerangka organisasi berkesan agar bantuan lebih mudah disampaikan.

Selain itu Ebit juga seorang personaliti media hiburan dakwah terkenal, menjadi pengacara dalam slot radio saluran IKIM FM dan Sinar FM serta rancangan televisyen di bawah Astro.

Beliau juga mengasaskan rangkaian kedai Elewsmart, setakat ini mempunyai 10 cawangan yang menjual bermacam produk serta menjadi pengantara bantuan disampaikan, di mana setiap kedai mempunyai ruangan bantuan percuma disediakan untuk yang memerlukan.


Kupu-Kupu Unik Dengan Teknik Penyamaran Menyeramkan

Dalam dunia haiwan, mekanisma untuk mempertahankan diri adalah tersangat penting bagi memastikan sesuatu spesis itu terus hidup dan wujud.

Tanpanya, sesuatu spesis haiwan itu akan kelihatan lemah dan lebih mudah untuk menjadi mangsa haiwan lain.

Namun, terdapat sejenis serangga yang bukan sahaja mampu menakutkan haiwan pemangsa, tetapi juga menyeramkan bagi manusia.

Serangga yang mempunyai mekanisme pertahanan yang sangat pelik dan unik ini adalah larva kepada kupu-kupu "pink underwing".

Spesimen luar biasa ini merupakan serangga yang sangat jarang ditemui dan terancam yang hidup di kawasan subtropika New South Wales sehingga ke Queensland di Australia dan New Guinea.

Walaupun ia merupakan serangga yang aktif pada waktu malam, kupu-kupu ini tidak begitu tertarik dengan cahaya.

Nama serangga ini diinspirasikan daripada warna merah jambu terang yang tersembunyi di bahagian bawah sayap belakangnya.

Para pakar mempercayai bahawa kelebihan warna terang ini bertindak sebagai mekanisme pertahanan.

Teorinya adalah bahawa paparan warna ini dapat mengejutkan pemangsa dalam tempoh yang cukup bagi kupu-kupu ini melarikan diri.

Walaupun begitu, strategi pertahanan diri oleh kupu-kupu ini tidak dapat dibandingkan dengan apa yang digunakan ketika ia masih dalam bentuk larva atau ulat beluncas.

Selepas menetas, larva ini memiliki warna coklat cair yang mana membantu ia lebih "menyatu" dengan persekitaran bagi mengelakkan dikesan oleh pemangsa.

Apabila ia semakin membesar, 2 bintik gelap yang besar terbentuk dan dikelilingi oleh garis kuning yang terang.

Corak ini mungkin kelihatan seperti tiada apa-apa makna, namun ia merupakan teknik pertahanan yang tersangat berkesan.

Apabila berasa terganggu atau terancam, ulat beluncas ini akan melengkungkan bahagian belakangnya yang membuatkan corak-corak pada badannya kelihatan seperti sepasang mata besar dan 2 baris gigi yang sangat menakutkan seperti yang kita lihat dalam filem seram.

Ilusi ini kelihatan menyerupai topeng kerangka yang mampu menakutkan pemangsa.

Dan apa yang menarik dan pelik adalah corak ini terletak di bahagian belakang ulat ini dan jika tidak ditunjukkan, ia hanya akan tersembunyi pada bahagian perut ulat ini.

Malah, satu-satunya topeng menakutkan ini dapat dilihat adalah ketika ia meregangkan kulitnya.

Ulat ini juga dipanggil sebagai "Ulat beluncas berkepala besar", yang merujuk kepada kepala palsu besar yang muncul ketika ia melakukan postur pertahanannya itu.

Ilusi ini membantu melindungi ulat beluncas yang lemah ini dengan membuatkan ia kelihatan seperti memberi ancaman dan bukannya mangsa.


Kisah Seluruh Semenanjung Malaysia Terputus Bekalan Elektrik 1996

Ada kalanya, gangguan bekalan elektik adalah perkara yang tidak dapat dielakkan. Walaupun jarang terjadi, gangguan bekalan elektrik boleh terjadi akibat lintas, banjir, kecurian wayar, kerosakan pada fasiliti, ribut, bencana alam dan banyak lagi.

Bergantung kepada sebab terjadinya gangguan bekalan elektrik tersebut, ianya mungkin berlaku untuk beberapa jam sahaja atau lebih lama lagi untuk satu lokaliti yang kecil sahaja contohnya sebuah taman, presint, seksyen atau kawasan kejiranan tertentu sahaja.

Namun, adakah anda tahu satu ketika dahulu pernah berlaku gangguan bekalan elektrik paling teruk di Malaysia di mana satu kawasan Semenanjung Malaysia terputus bekalan elektrik selama beberapa jam? Cuba bayangkan betapa huru haranya keadaan pada masa tersebut.

Mujurlah pada masa itu kebanyakan daripada masih menggunakan telefon Nokia yang hanya perlu dicas selepas beberapa hari.

Sebagai sebuah negara yang sudah lama merdeka, tidak ramai menyangka peristiwa seperti yang berlaku pada tanggal 3 Ogos 1996 ini akan terjadi kerana hanya 4 tahun sebelum itu pada tahun 1992 kejadian sebegini pernah berlaku. Kejadian ini dikatakan berpunca daripada kerosakan pusat janakuasa di Paka, Terengganu seterusnya menyebabkan semua stesen janakuasa di seluruh Semenanjung Malaysia gagal membekalkan elektrik.

Kejadian ini berlaku kira-kira 6 tahun selepas Tenaga Nasional Berhad (TNB) diswasatakan dari Lembaga Lektrik Negara (LLN). Gangguan elektrik ini dipercayai bermula pada pukul 5.17 petang pada 3 Ogos 1996. Dikatakan gangguan ini hanya pulih  sepenuhnya selepas 12 jam.

Antara negeri terkesan teruk adalah Kuala Lumpur, Selangor, Johor, Melaka dan Negeri Sembilan. Bayangkan anda terpaksa hidup tanpa lampu dan kipas selama 12 jam. Pada masa sama, kegiatan harian rakyat juga terganggu kerana tidak dapat melakukan kerja-kerja yang melibatkan penggunaan elektrik.

Bagi kilang-kilang industri yang mempunyai kebergantungan tinggi kepada tenaga elektrik, impak yang dirasai mereka lebih hebat kerana gangguan ini telah menggangu operasi mereka. Kerugian yang dialami oleh kilang-kilang akibat kejadian ini dianggarkan sekitar RM123 juta.

Pihak TNB juga menanggung kerugian sekitar RM13.6 juta, ditambah dengan kos kerosakan peralatan yang dianggarkan bernilai RM10 juta. Syarikat TNB yang merupakan penyedia bekalan elektrik menerima impak paling teruk akibat kejadian ini malah saham mereka juga menerima kesan negatif.

Kebergantungan terhadap hanya 1 sahaja stesen janakuasa elektrik ternyata mempunyai impak buruk kepada Malaysia seperti kejadian yang berlaku pada bulan Ogos 1996 ini. Daripada peristiwa malang ini, kerajaan telah mengambil langkah meluluskan 5 syarikat penjana kuasa untuk memberi saingan kepada TNB.

Untuk makluman pembaca, Stesen Janaelektrik Sultan Ismail (SJSI) di Paka kini tidak lagi beroperasi dan sudah ditutup buat selama-lamanya pada tahun 2020.

Bagi yang tidak tahu, SJSI siap dibina pada tahun 1987. Ini bermakna SJSI telah berkhidmat selama 33 tahun sebelum ditamatkan operasinya bagi membolehkannya diganti dengan stesen janaelektrik baru yang lebih efisien, mesra alam dan menepati piawaian industri bekalan elektrik masa kini.

SJSI mula beroperasi pada tahun 1988 dan dirasmikan oleh Sultan Terengganu pada ketika itu Almarhum Sultan Mahmud Al-Muktafi Billah Shah. Ketika itu, SJSI merupakan stesen janaelektrik kitar padu pertama di Asia Tenggara dan merupakan stesen janaleketrik kitar padu yang terbesar di dunia!

Kos pembinaannya ketika itu sekitar RM1.5 bilion dan lokasinya cukup strategik kerana terletak berhampiran dengan loji-loji pemprosesan minyak dan gas PETRONAS di Kertih, sekaligus dapat menjimatkan kos logistik memandangkan bekalan gas dapat disalurkan melalui paip sahaja.

Kejadian pada tahun 1996 ini paling diingati ramai kerana kesannya paling besar kepada semua penduduk di kawasan Semenanjung Malaysia. Walau bagaimanapun, selepas dan sebelum kejadian ini Malaysia juga pernah merekodkan gangguan elektrik skala besar yang tidak kurang hebatnya pada tahun 1992 dan 2003.

Pada tahun 1992, panahan kilat pada grid yang melibatkan empat talian kuasa antara Paka dan Teluk Kalong telah menyebabkan sebahagian besar Semenanjung Malaysia terputus bekalan elektrik antara 6 hingga 10 jam. Akibat panahan kilat ini, 12 stesen kuasa di pantai Barat Malaysia telah terputus bekalan elektrik.

Peristiwa pada tahun 1992 ini juga telah membuka satu lembaran baru apabila kerajaan pada ketika itu berpendapat bahawa sudah tiba masanya untuk menswastakan penjanaan kuasa dan dengan itu memperkayakan beberapa individu yang dekat dengan Perdana Menteri ketika itu, Tun Dr Mahahthir Mohamad.

Perkara ini telah didedahkan sendiri oleh bekas Ketua Pegawai Eksekutif TNB, Tan Sri Ani Arope yang mendedahkannya dalam buku setebal 143 tulisannya, "Memoirs of Tan Sri Ani Arope" ketika beliau menggambarkan bagaimana Pengeluar Tenaga Bebas (IPP) menguasai dalam perniagaan membekalkan elektrik kepada rakyat sehingga menyebabkan kenaikan tarif elektrik sehingga membebankan rakyat.

Gangguan elektrik berskala besar juga pernah terjadi pada tahun 2003 dimana antara negeri yang terkesan teruk ketika itu termasuklan Selangor, Kuala Lumpur, Melaka, Negeri Sembilan dan Johor. Gangguan sekitar 5 jam ini dikatakan telah menyebabkan kerugian sekitar $13.8 juta.


7 Pusat Pengajian Tinggi Termahal Dunia

Pendidikan boleh dikatakan sebagai salah satu asat paling berharga yang boleh dilaburkan oleh seseorang individu. Tidak dinafikan seseorang itu boleh berjaya tanpa menghadiri kolej atau universiti tetapi melanjutkan pelajaran di peringkat tinggi memberikan anda lebih banyak peluang dalam apa sahaja bidang yang diceburi.

Bagi golongan berkemampuan pula, mereka mempunyai pilihan untuk melanjutkan pelajaran ke luar negara. Sebahagian pusat pengajian tinggi di luar negara diiktiraf lebih berprestij dan menyediakan pengalaman yang berbeza.

Walau bagaimanapun, kos pengajian di luar negara agak tinggi berbanding tempatan. Berikut adalah senarai pusat pengajian tinggi paling mahal di dunia.

Universiti ini telah diasaskan oleh John D. Rockefeller dan Persatuan Pendidikan Baptis Amerika Syarikat pada tahun 1890. Sejak dari awal lagi, University of Chicago terkenal sebagai sebuah institusi pengajian tinggi yang berpengaruh.

Universiti of Chicago melahirkan ramai graduan atau tenaga pengajar yang memenangi Hadiah Nobel. Selain itu, universiti ini juga menyediakan banyak peluang pekerjaan kepada masyarakat. Ia merupakan salah satu majikan terbesar di Chicago dengan jumlah kakitangan sebanyak 16,000 orang.

Jumlah yuran pengajian yang disertakan di atas tidak termasuk yuran lain seperti tempat tinggal di kampus dan penyediaan makanan.

Universiti yang memberi tumpuan kepada sains, teknologi, kejuruteraan dan matematik ini terletak di Zurich dan ditubuhkan oleh Kerajaan Persekutuan Switzerland pada tahun 1854.

Misi universiti ini adalah untuk mendidik para saintis dan jurutera terhebat dan berfungsi sebagai pusat kecemerlangan sains dan teknologi kebangsaan.

Pusat pengajian tinggi ini dianggap sebagai salah satu universiti terbaik di dunia dan menduduki tempat ke-7 dalam QS World University Rankings. Kos sara hidup yang tinggi di negara ini memerlukan anda mempunyai simpanan wang yang banyak.

Universitu of Oxford merupakan salah satu universiti paling tua di dunia yang masih beroperasi sehingga hari ini. Pusat pengajian tinggi yang mempunyai standard yang sama seperti Cambridge University ini mempunyai reputasi melahirkan sebahagian besar minda terhebat di United Kingdom dan seluruh dunia.

Jurusan pengajian yang ditawarkan universiti ini mempunyai jumlah yuran yang berbeza. Ada yang sedikit rendah dan ada yang lebih tinggi berbanding kos yang dipaparkan. Namun, yuran bagi penduduk UK dan Ireland adalah jauh lebih murah berbanding pelajar luar.

Kerana reputasinya, Oxford menjadi bandar keenam termahal di dunia bagi pelajar pengajian tinggi. Pada tahun 2018 sahaja, universiti ini mempunyai pendapatan sebanyak RM 13 bilion dan berada pada kedudukan ke-5 dalam QS World University Rankings.

MIT ditubuhkan pada 1861 disebabkan peningkatan sektor perindustrian di Amerika Syarikat. Pusat pengajian tinggi terkemuka ini fokus terhadap sains gunaan dan kejuruteraan.

Sejak itu, MIT memainkan peranan penting dalam mengembangkan banyak aspek kejuruteraan, sains moden dan matematik. Selain itu, MIT juga terkenal di seluruh dunia kerana inovasi dan kekuatan akademiknya.

Sebanyak 93 pemenang Hadiah Nobel dan 26 Anugerah Turing mempunyai kaitan dengan pusat pengajian ini. Mereka adalah pelajar lepasan MIT atau tenaga pengajar di sini. Tidak hairanlah jika ia merupakan salah satu pusat pengajian termahal dunia.

Ditubuhkan pada tahun 1831, New York University adalah salah satu pusat pengajian pertama yang mengambil pelajar berdasarkan kemampuan akademik, bukannya taraf sosial mereka.

NYU juga merupakan salah satu pusat pengajian multinasional di dunia dan mempunyai kampus-kampus di seluruh dunia seperti Eropah, Asia dan Timur Tengah.

Universiti tanpa sempadan di tengah-tengah bandar Manhattan ini terkenal dengan bidang Seni dan juga Sains. Antara individu terkenal lulusan NYU adalah seperti Angelina Jolie, Lady Gaga dan Martin Scorsese.

Lama sebelum NYU ditubuhkan, Columbia University terlebih dahulu mengukuhkan cengkamannya di Big Apple sejak tahun 1754. Universiti ini merupakan salah satu daripada 9 universiti yang ditubuhkan sebelum Revolusi Amerika.

Columbia University merupakan salah satu daripada lapan universiti Ivy League di Amerika. Universiti berprestij ini sangat memilih calon pelajar mereka dengan kadar penerimaan sekitar kira-kira 6% sahaja.

Universiti yang mementingkan pembelajaran tahap tinggi ini juga mengenakan yuran yang amat tinggi bagi para pelajar yang layak memasukinya.

Apakah yang menjadikan Harvey Mudd sebagai pusat pengajian tinggi termahal di dunia?

Harvey Mudd College berada pada kedudukan kedua paling tinggi menghasilkan PhD STEM (singkatan Science, Technology, Engineering dan Math). Forbes telah menamakan kolej ini sebagai pusat pendidikan ke-18 terbaik di Amerika.

Malah, Harvey Mudd juga sering dinobatkan sebagai pusat pengajian kejuruteraan terbaik di Amerika Syarikat. Kolej ini dinamakan sempena seorang jurutera perlombongan, Harvey Seeley Mudd, yang bertanggungjawab membiayai penubuhan kolej ini.

Walaupun mengenakan yuran yang paling mahal, pusat pengajian tinggi yang hanya mempunyai kira-kira 900 pelajar pada satu-satu masa ini juga melahirkan ramai graduan yang pendapatan tinggi di Amerika.


Kisah Doktor Cantik Indonesia Tukang Sebar Berita Palsu Covid-19

Kebanjiran berita palsu akibat pandemik Covid-19 menjadi masalah besar kepada masyarakat, khususnya kumpulan-kumpulan pentadbir yang menggalas beban tanggungjawab mengawal jangkitan yang melanda.

Sebaran-sebaran palsu yang semakin mudah dilakukan sama ada melalui media sosial ataupun aplikasi mesej berlaku secara sangat pantas, tanpa mampu dikawal. Memburukkan keadaan, kita jarang sekali dapat mengenalpasti siapakah individu disebalik perkongsian yang dibuat.

Uniknya bagi satu kes di Indonesia, seorang wanita bernama Lois Owien didapati menjadi dalang yang bertindak sendirian menyebarkan berita palsu. Apa yang agak memeranjatkan orang ramai wanita tersebut adalah seorang doktor perubatan bertauliah.

Dr. Lois Owien ditangkap oleh pegawai dari balai polis Metro Jaya pada 11 Julai 2021, selepas polis mendapat laporan berkenaan perkongsian beliau melalui tiga platform media sosial berbeza yang menghasut orang ramai tentang Covid-19.

Semasa tangkapan dilakukan, wanita tersebut dilaporkan menyerah diri secara sukarela, membolehkan tangkapan berjalan dengan lancar bagi membolehkan siasatan lebih teliti dilakukan terhadap kenyataan beliau dalam internet, berjumlah lapan kenyataan kesemuanya.

Kenyataan utama yang menimbulkan kontroversi adalah berkait dengan penafian beliau bahawa Covid-19 bukanlah berpunca daripada virus serta sebenarnya tidak berjangkit.

Lebih penting Dr. Lois juga mendakwa kadar kematian di Indonesia yang tinggi bukanlah berpunca daripada jangkitan virus, sebaliknya adalah disebabkan oleh ubat-ubatan yang perlu diambil pesakit menyebabkan komplikasi dalam tubuh - seterusnya membunuh pesakit.

Lapan kenyataan itu yang berjaya ditangkap layar orang ramai turut sama melibatkan tindakan Dr. Owien mempertaruhkan reputasi beliau sebagai seorang doktor sekiranya ada yang meragui kenyataan yang dia keluarkan.

Dalam beberapa kenyataan terdahulu, doktor itu juga ada menyebutkan bahawa vaksin hanyalah kaedah syarikat perubatan mencari keuntungan serta perlu dijauhi. Lebih memburukkan keadaan, dia menghasut agar orang ramai jangan meyakini sebarang langkah diambil kerajaan Indonesia dalam isu vaksinasi.

Kontroversi berkenaan doktor ini sebenarnya sudah bermula berbulan-bulan lamanya sebelum meledak pertengahan bulan Julai tahun 2021.

Nama beliau mula kembali hangat selepas menjadi tetamu dalam rancangan temubual kelolaan Dr. Hotman Paris seorang doktor perubatan yang aktif dalam media sosial. Dalam temubual itu, Dr. Lois Owien tanpa segan silu mengaku dirinya langsung tidak mempercayai apa saja yang berkait dengan pandemik Covid-19.

Sekitar bulan Februari tahun 2021, Dr. Lois terpalit kontroversi selepas meramalkan salah seorang pelakon terkenal di Indonesia iaitu Raffi Ahmad yang terpilih untuk menjadi penerima vaksin terawal di Indonesia bersama Presiden Joko Widodo, akan meninggal dunia tidak lama selepas pelakon itu selesai menjalani suntikan vaksin.

Lebih memilukan, doktor itu juga menasihatkan agar isteri kepada pelakon itu, pelakon Nagita Slavina perlulah bersedia untuk menjadi janda akibat reaksi vaksin dengan badan suaminya.

Menurut Dr. Lois, semua individu yang menerima suntikan vaksin sebenarnya menerima suntikan ymengandungi bahan beracun merkuri dan formaldehid ke dalam badan.

Apabila kedua-dua bahan itu bertembung dengan susu berkalsium atau ubat pengawal kolestrol, tindak balas di antara kesemua elemen itu akan membunuh seseorang. Tidak cukup dengan itu, Dr. Lois juga mengungkit kisah lama kematian pelakon kacak negara kita Ashraf Sinclair yang mengahwini Bunga Cinta Lestary dari Indonesia.

Menurut Dr. Lois, kejadian sama seperti apa yang berlaku kepada Ashraf Sinclair akan berulang kepada Raffi Ahmad.

Kedua-dua pelakon lelaki itu bersahabat baik, sebelum Ashraf meninggal dunia.

Memang sukar pemerintah dalam menangani kes sebegini, apatah lagi apabila individu yang mempunyai latar belakang perubatan melakukannya.

Polis Indonesia memilih untuk membebaskan Dr. Lois selepas tangkapan dibuat, disebabkan oleh jaminan suspek bahawa dia tidak akan cuba melarikan diri. Selain itu Dr. Lois juga dilaporkan memberikan kerjasama serta berjanji akan berhenti melakukan perkongsian berkaitan Covid-19.

Namun siasatan terhadap kesalahan yang telah dia lakukan menurut pihak polis masih diteruskan.

Menurut badan pengurusan pendaftaran doktor profesional Indonesia iaitu Ikatan Dokter Indonesia atau IDI, mereka sebenarnya sudah memanggil Dr. Lois bagi memperjelaskan kenyataan yang dikeluarkan.

Hasil daripada kontroversi yang timbul ini, wakil keluarga kepada Dr. Lois Owien telah mengeluarkan satu kenyataan terbuka memohon maaf kepada seluruh rakyat Indonesia atas kedangkalan yang berlaku melibatkan ahli keluarga mereka sendiri.

Mereka menyifatkan tekanan yang berlaku akibat masalah rumah tangga serta kematian ayah kandung, mendorong Dr. Lois Owien bertindak di luar batasan pemikiran. Pihak polis setakat ini belum merancang untuk memerika tahap mental doktor terbabit.

Kasus Dokter Lois Owien, Keluarga Besar Tulis Surat Permintaan Maaf Terbuka untuk Indonesia


KFC Perkenal Burger Baru, Apa Yang Banjir Sampai Meleleh SURRRR Dia?

Bayangkan makan burger, tapi sosnya sikit atau hampir tak ada langsung, boleh potong selera terus. Sos banyak, melimpah-ruah dekat tepi-tepi, barulah ngam kan geng? Siapa geng makan burger kena sos memang wajib extra banyak baru rasa kick dia tu? Haa, kita memang geng!

Ada berita gempak untuk korang sebabnya, tak perlu bayangkan dah, sebab KFC ada keluarkan burger paling special iaitu, KFC Burger Banjir untuk korang cuba! Boleh all out dan tak perlu risau untuk comot lagi.

Burger apa pulak KFC keluarkan ni? Dengar macam best je kan? KFC Burger Banjir adalah signature KFC, Zinger Hot & Spicy yang empuk lagi juicy, ditenggelamkan dalam Sos BBQ Salai, BANJIR! Sebagai pelengkap KFC Burger Banjir paling padu, burger ini dilengkapi dengan lapisan mayonis dan salad cincang segar, lalu diapit dengan kepingan ban bijan.

Lagi banjir, lagi bersepah, mestilah lagi sedap. Dia punya sos banjir tu memang akan bersepah, tapi siapa kisah? Yang penting, orang kata lagi banjir, lagi SURRRRRR!

Biasa makan nasi je kuah banjir ni, tapi kali ni lain dari kebiasaan sebab KFC bagi banjir burger dengan sos meleleh-melehhh. Terbayang pun dah kecur air liur, belum try sendiri lagi tu, korang tak teringin ke?

Time macam sekarang, sos meleleh, mulut comot dengan sos pun tak ada yang memerhati sebabnya kita semua makan di rumah. Tu lagi syok, boleh makan je tak perlu control-control. Lebih-lebih lagi bila nak nikmati KFC Burger Banjir ni, lagi messy, sedap dinikmati!

Dilancarkan bermula 22 Julai 2021 dengan harga RM12.49 dalam beberapa pilihan: (1) A la Carte, (2) Kombo, (3) Box Meal, dan (4) Kombo Aneka yang mengandungi 2 KFC Burger Banjir, 6-ketul nuget dan Cheezy Wedges (Regular).

KFC Burger Banjir boleh mula didapati bermula 22 Julai 2021 ini. Nak rasa sendiri SURRRRR macam mana KFC Burger Banjir ni, boleh la order melalui aplikasi KFC untuk penghantaran atau pick-up. Dapatkan diskaun 10% apabila anda menggunakan kod promo: BANJIR, ekslusif di KFC Delivery dan aplikasi. Layari www.KFC.com.my untuk maklumat lanjut.


10 Game 80an Perintis Industri Permainan Video Hari Ini

Zaman keemasan dunia permainan video muncul pada era 1980-an di mana Sega Genesis, Nintendo Entertainment System (NES) dan Nitendo Game Boy dilancarkan dalam dekad itu.

Pada zaman keemasan ini jugalah beberapa permainan video terbaik telah dihasilkan. Kami akan senaraikan 10 permainan video yang dianggap paling penting pada era 80-an. Bukan sahaja ia memberi impak dan membentuk era 80-an tetapi juga industri permainan video secara amnya pada hari ini.

Dalam era 80-an, inovasi dalam pemprosesan grafik menjadikan genre pertarungan digilai ramai terutamanya pengunjung arked. Namun, permainan video pertarungan paling berpengaruh adalah Street Fighter yang dihasilkan Capcom pada 1987.

Permainan video yang diarahkan oleh Takashi Nishiyama ini memberi impak kepada hampir setiap genre pertarungan yang muncul selepas itu. Street Fighter telah memperkenalkan kawalan enam butang yang digunakan pada banyak permainan video pertarungan pada hari ini.

Walaupun Street Fighter II (1991) dianggap lebih baik dan menjadi fenomena di seluruh dunia tetapi ia mungkin tidak akan lahir tanpa Street Fighter yang pertama.

Sebelum kemunculan Final Fantasy, terdapat beberapa permainan video RPG (role playing game) lain sudah dihasilkan. Namun, Final Fantasy dianggap sebagai permainan video RPG terbaik dalam dekad itu.

Setahun sebelum Final Fantasy dilancarkan untuk NES, satu lagi permainan video RPG iaitu Dragon Quest telah merekodkan jualan sebanyak dua juta unit di Jepun. Namun, apabila diperkenalkan di pasaran Amerika Utara, ia kurang mendapat sambutan.

Sebaliknya, Final Fantasy menjadi kegilaan para pemain di Amerika Utara. Final Fantasy juga menampilkan beberapa inovasi baru dalam genre RPG dan menjadi pengaruh besar dalam permainan video role-playing sehingga hari ini.

Ketika semua orang gilakan permainan video RPG dan pertarungan, Will Wright berusaha keras membangunkan permainan video genre simulasi SimCity. Malah, dia menghabiskan masa selama empat tahun mencari syarikat yang sanggup menerbitkan SimCity.

Apabila Broderbund bersetuju untuk mengedarkan SimCity, jualannya pula mengecewakan. Melalui banyak review dan dari mulut ke mulut, SimCity semakin dikenali. Ketika ia dilancarkan di konsol Super NES pada 1991, populariti SimCity meletup dan terjual sebanyak dua juta unit.

Para pemain ketika itu tidak pernah membayangkan mereka akan berminat dengan simulasi pembinaan bandar. SimCity menjadi ilham kepada banyak permainan simulasi yang ada pada hari ini.

Prince of Persia yang dihasilkan oleh Jordan Mechner merupakan permainan video pertama yang menggunakan platform sinematik. Prince of Persia kelihatan begitu realistik kerana Mechner menggunakan rotoscoping untuk memindahkan pergerakan yang difilemkan menjadi watak dalam permainan videonya.

Proses ini berkembang pada tahun 90-an dengan permainan seperti Mortal Kombat sehinggalah kepada penggunaan teknologi motion-capture pada hari ini. Inovasi Mechner menjadi pelopor kepada banyak permainan video selepas itu.

Duck Hunt bukanlah permainan video yang rumit atau terperinci dan ia juga bukanlah permainan shooting yang pertama. Duck Hunt menjadi permainan penting kerana ia memberi nafas baru kepada permainan menembak di rumah.

Segalanya berubah apabila Nintendo melancarkan NES Zapper (alat kawalan jauh berbentuk pistol) untuk Duck Hunt. Sebelum itu, permainan video menembak hanya dimainkan di rumah menggunakan joystick atau keyboard sahaja. Kejayaan Duck Hunt dan Zapper membawa kepada banyak inovasi seperti Nintendo Wii.

Apabila Namco melancarkan Pac-Man pada 1980, semua syarikat permainan video lain cuba menyainginya. Pada 1981, Nintendo menghasilkan Donkey Kong. Permainan video ini mempunyai beberapa inovasi yang mengubah permainan video selamanya.

Sebelum pemain boleh mula bermain, terdapat satu sinematik ringkas yang menunjukkan seekor gorila raksasa menculik sorang puteri dan tugas pemain adalah untuk menyelamatkannya.

Ini adalah pertama kali permainan video menampilkan cutscene seumpama ini yang menitikberatkan jalan cerita sebelum permainan bermula. Hari ini, boleh dikatakan setiap permainan video mempunyai cutscene sebagai pengenalan kepada jalan cerita.

Walaupun The Legend of Zelda bukanlah permainan video berkonsepkan open-world yang pertama tetapi ia mengubah norma genre action adventure sehinggalah kepada yang kita kenali hari ini.

Katrij emas Zelda mempunyai keunikan yang menjadikannya salah satu permainan video terpenting. Katrij itu merupakan katrij pertama yang mempunyai RAM berkuasa bateri di dalamnya. Ia membolehkan pemain menyimpan atau save permainan mereka supaya boleh disambung kemudian.

Sebelum Zelda, rata-rata permainan video menyediakan kata laluan (password) yang panjang supaya pemain boleh menyambung permainan mereka terdahulu.

Pada 1984, Alexey Pajitnov mencipta satu permainan puzzle iaitu Tetris menggunakan peranti Electronika 60. Permainan itu tidak mempunyai grafik sebenar atau sistem pemarkahan tetapi ia amat mengasyikkan.

Tetris menjadi kegilaan di seluruh Kesatuan Soviet tetapi Pajitnov ingin memasarkannya ke seluruh dunia. Walaupun tidak mudah, Tetris berjaya menembusi pasaran Amerika pada 1987. Walaupun banyak platform melancarkannya tetapi Nintendo berjaya mempopularkannya.

Nintendo membangunkan Tetris yang dimainkan bersama Game Boy pada 1989. Berjuta-juta orang membeli Game Boy untuk bermain Tetris, menjadikannya raja kepada permainan mudah alih ketika itu.

Pada era 70-an, kebanyakan permainan video adalah dari genre shooting dan diminati oleh lelaki berbanding wanita. Disebabkan itu, Toru Iwatani ingin melakukan sesuatu yang berbeza. Dia ingin mencipta permainan video yang comel serta berwatak kartun.

Maka lahirlah Pac-Man dan ia merupakan kejayaan kilat dan menjadi fenomena dunia permainan video. Malah, imej Pac-Man secara tidak langsung menjadi duta kepada semua jenis permainan video. Walaupun lebih daripada 40 tahun, Pac-Man masih menjadi permainan video paling laris dijual.

Sesiapa sahaja yang meminati permainan video pada era 80-an, 90-an atau seterusnya pasti pernah sekurang-kurangnya sekali mencuba Pac-Man.

Walaupun NES mempunyai lebih daripada 700 permainan tetapi tidak ada yang memberi impak sehebat Super Mario Bros ciptaan Shigeru Miyamoto.

Permainan ini menampilkan soundtrack yang mengagumkan, grafik yang terang dan jelas serta permainan yang menghiburkan. Sistem pemarkahannya memberikan cabaran kepada pemain kedua dan permainan itu penuh dengan barangan tersembunyi dan zon rahsia.

Malah, Super Mario Bros juga menyelamatkan industri permainan video. Pada tahun 1983, industri ini mengalami kejatuhan yang besar. Ramai menyangka zaman permainan video tidak akan bertahan lama. Namun, kemunculan Super Mario Bros membuktikan permainan video masih lagi releven dan berkembang sehingga sekarang.


5 Atlit Olimpik Yang Berjaya Meraih Emas Dalam Dua Sukan Berbeza

Michael Phelps merupakan seorang perenang dari Amerika Syarikat dengan reputasi cukup hebat, menjadi atlit paling hebat kutipan pingat beliau dalam temasya sukan Olimpik.

Sepanjang bertanding di Olimpik, Phelps berjaya menggondol 23 pingat emas, 3 perak dan 2 gangsa; meletakkan dia sebagai atlit terulung dalam Olimpik kesemuanya dalam satu acara. Berbeza dengan Phelps, wujud satu kategori unik melibatkan atlit Olimpik memenangi pingat dalam dua sukan berbeza.

Berikut adalah lima atlit mencatat rekod paling berjaya dalam dua acara sukan Olimpik musim panas, berdasarkan kutipan pingat mereka.

Walaupun dari segi kedudukan, kutipan pingat yang dibuat atlit dari Great Britain ini hanyalah 1 pingat emas dan 1 perak - Romero adalah atlit dwi-acara Olimpik paling berjaya selepas era milenium.

Kutipan pingat perak beliau dibuat pada tahun 2004, semasa Olimpik Athens di mana dia mendapat tempat kedua dalam acara mendayung berpasukan bersama tiga lagi rakan sepasukannya.

Dalam Olimpik Beijing tahun 2008 pula, Romero memenangi pingat emas acara berbasikal kejar mengejar - memaktubkan nama beliau sebagai atlit wanita kedua mendapat dua pingat dalam acara berbeza.

Dari segi kutipan, Romero mendahului kerana kutipan yang dibuat oleh Roswitha Krause dari Jerman pada tahun 1978 hanyalah 1 perak dan 1 gangsa, meletakkan Romero sebagai rekod pemenang dwi acara terbaik dalam sejarah Olimpik atlit kategori wanita.

Ada 2 atlit lain yang mempunyai pencapaian sama seperti Daniel Norling dari Sweden, yang memenangi 3 pingat emas dalam 2 acara berbeza.

Apa yang membezakan Norling dengan atlit lain - dia melakukannya dalam dua acara yang tidak berkaitan iaitu acara gimnastik dan ekuestrian. Norling memenangi pingat emas pertama dan kedua dalam temasya Olimpik tahun 1908 di London dan 1912 di negara asalnya Stockholm.

8 tahun kemudian dalam Olimpik 1920 di Antwerp, Belgium, Norling membuat kemunculan dalam acara lompat berpasukan ekuestrian dan memenangi pingat emas.

Carl Schuhmann akan terus memegang rekod menjadi atlit paling cemerlang dalam temasya sukan Olimpik pertama zaman moden, yang dianjurkan pada tahun 1896.

Seorang warga Jerman, ekoran kekurangan atlit bertanding pada era tersebut memerlukan seorang atlit menyertai pelbagai acara dalam satu temasya. Shuhmann memenangi dua pingat emas pertamanya dalam acara gimnastik berpasukan sebelum memenangi pingat emas individu dalam acara sama.

Dia kemudiannya menyertai acara gusti. Dalam perlawanan akhir di mana Shuhmann berdepan Georgios Tsitas dari Greece, perlawanan yang berlangsung panjang lebih 40 minit, terpaksa ditunda ke keesokannya selepas cuaca gelap menghalang perlawanan diteruskan.

Keesokannya, Schuhmann dan Tsitas kembali bertembung dimenangi Schuhmann melayakkan dia mendapat pingat emas keempatnya.

Dalam sejarah penyertaan Great Britain di temasya Olimpik, nama Paul Radmilovic mencatat sejarah bukan saja sebagai atlit paling berjaya dalam dwi-acara bahkan dia juga menjadi atlit Great Britain pertama menyertai lima temasya sukan itu.

Radmilovic yang berasal dari Wales, mengutip pingat emas pertama dalam acara polo air sebelum menyertai acara 4x200 meter berpasukan yang membawa emas keduanya.

Dia kembali dalam temasya Stockholm tahun 1912, menyertai acara polo air yang membawa pingat emas ketiga sebelum mendapat pingat emas terakhir dalam temasya di Antwerp pada tahun 1920.

Bagi peminat filem klasik, nama beliau pasti pernah anda dengari bukan? Johnny Weissmuller bukan saja bergelar berjaya sebagai atlit dwi-acara paling hebat dalam sukan Olimpik, bahkan dia juga mempunyai karier panjang sebagai seorang pelakon.

Sehingga ke hari ini wajah dan figura sasa beliau menjadi acuan dalam membangunkan watak 'Tarzan' yang cukup dikenali ramai kerana Weismuller adalah aktor yang paling lama memainkan watak tersebut.

Dia juga seorang perenang handal, menjadi perenang pertama mencatatkan rekod masa gaya bebas 100 meter di bawah satu minit dalam temasya Olimpik tahun 1924 di Paris dengan masa 58.8 saat memenangi pingat emas.

Weissmuller menambah dua lagi pingat warna sama dalam acara 400 meter gaya bebas dan 4x200 meter berpasukan serta satu pingat gangsa dalam acara polo air.

Dalam temasya Olimpik tahun 1928 di Amsterdam, Belanda - Weissmuller menambah dua lagi pingat emas acara 100 meter dan 4x200 meter.

Beliau berjaya memperbaiki rekodnya dalam acara 100 meter kepada 51.0 saat pada tahun 1927, rekod itu bertahan selama 17 tahun sebelum berjaya dipecahkan perenang lain.


Kisah Individu Kulit Hitam Paling Kaya di Dunia - Aliko Dangote

Anda pasti sudah sering terbaca mengenai kisah manusia paling kaya seperti Jeff Bezos, Elon Musk, Bill Gates dan Mark Zuckerberg. Setiap tahun, senarai 10 manusia terkaya ini didominasi oleh golongan elit kulit putih.

Banyak juga artikel ditulis mengenai individu terkaya di Asia atau Timur Tengah. Namun, agak jarang kita dengar mengenai individu berkulit hitam paling kaya. Kali ini, Iluminasi ingin mengupas mengenai kisah individu kulit hitam paling kaya di dunia iaitu Aliko Dangote. Berikut adalah kisahnya.

Untuk 10 tahun berturut-turut, Aliko Dangote dinobatkan sebagai orang terkaya di Afrika dengan anggaran kekayaan sebanyak RM 50 bilion. Empayar perniagaannya iaitu Dangote Group yang ditubuhkan lebih dari tiga dekad lalu merupakan salah satu sektor swasta terbesar di Nigeria dan syarikat paling berharga di Afrika Barat.

Ketika berusia 21 tahun, Dangote meminjam sebanyak RM 12,000 daripada bapa saudaranya untuk mengusahakan perniagaan mengimport dan menjual hasil pertanian di Nigeria. Usahanya berhasil dan dia berjaya membayar semula pinjaman itu dalam tempoh tiga bulan sejak beroperasi.

Sejak itu, Dangote berusaha untuk mengembangkan empayarnya dan menceburi lebih banyak cabang perniagaan lain.

Kini, empayar perniagaan Dangote merangkumi banyak industri termasuk minyak dan gas, barangan runcit dan bidang pembuatan. Walau bagaimanapun, syarikat Dangote Cement menghasilkan pendapatan paling tinggi untuk Dangote Group.

Menurut majalah Forbes, anak syarikat itu menghasilkan 45.6 juta tan metrik simen setiap tahun dan beroperasi di 10 negara di benua Afrika. Dangote juga memiliki kilang gula ketiga terbesar di dunia. Semua anak syarikat di bawah Dangote Group merangkumi satu perempat kapitalisasi pasaran Bursa Saham Nigeria.

Dangote dilahirkan pada tahun 1957 dalam sebuah keluarga usahawan di Kano, Nigeria. Dia dibesarkan dalam keluarga muslim yang kaya.

Setelah bapanya meninggal dunia ketika Aliko berusia lapan tahun, dia dijaga oleh datuknya. Datuknya, Sanusi Dantata, merupakan orang paling kaya di Kano melalui perniagaan menjual komoditi seperti gandum dan beras.

Menghabiskan sebahagian masa kecil dengan datuknya membuatkan Dangote berminat dalam dunia perniagaan. Ketika di bangku sekolah lagi, dia telah memulakan perniagaan sendiri dengan menjual gula-gula bagi menjana wang.

Pada usia 21 tahun, Dangote berjaya menghabiskan pengajiannya dalam bidang perniagaan di Universiti Al-Azhar di Mesir yang dianggap sebagai salah satu universiti Islam paling berprestij.

Setelah menamatkan pengajian pada 1977, Dangote berjaya meyakinkan bapa saudaranya untuk memberi pinjaman wang sebagai modal untuk memulakan perniagaan. Menggunakan dana itu, dia mengimport komoditi dengan harga borong dari pembekal antarabangsa.

Dua import utamanya ialah beras dari Thailand dan gula dari Brazil. Dia kemudian menjual barangan itu dalam jumlah yang kecil kepada pengguna di kampungnya. Usahanya itu membuahkan hasil yang memberangsangkan.

Pada tahun 1997, Dangote menyedari bahawa dia boleh menjana keuntungan yang lebih daripada sekadar menjadi pemborong atau orang tengah. Dia membina sebuah kilang untuk menghasilkan sendiri barangan yang sebelum ini diimport selama 20 tahun iaitu pasta, gula, garam dan tepung.

Pada masa yang sama juga, Dangote telah dianugerahkan projek syarikat simen oleh kerajaan Nigeria. Dia mengembangkan operasi syarikat-syarikat di bawah Dangote Group dengan membina rangkaian kilang pada tahun 2005.

Dia melaburkan wangnya sendiri berjumlah RM 1.34 bilion sebagai tambahan kepada pinjaman RM 2 bilion yang diperolehinya daripada International Finance Corporation yang dimiliki oleh Bank Dunia.

Setiap syarikatnya telah dipisahkan dan diperdagangkan secara terbuka iaitu Dangote Sugar Refinery PLC, National Salt Company of Nigeria PLC, Dangote Flour Mills PLC dan Dangote Cements PLC.

Dangote sering melabur semula sebahagian besar keuntungannya ke dalam perniagaannya. Inilah mengapa syarikat-syarikatnya berkembang dengan pesat sejak mula ditubuhkan.

Ketika diwawancara Al Jazeera News, Aliko Dangote menjelaskan bahawa dia tidak menyimpan keuntungan di dalam bank seperti kebanyakkan usahawan lain sebaliknya melaburkan semula apa sahaja yang dia ada.

Kebanyakan individu terkaya di Afrika memperolehi kekayaan melalui industri minyak tetapi Dangote baru sahaja menceburinya bidang itu sejak kebelakangan ini.

Namun, dia mula mengambil langkah berani apabila sedang mengusahakan kilang minyak yang besar di Lagos dan dijangka akan mula beroperasi pada penghujung tahun 2021.

Sekiranya berjaya, ia dapat mengurangkan kebergantungan Nigeria terhadap pembekal minyak dan gas antarabangsa sekaligus menamatkan import bahan bakar ke negara itu yang bernilai RM 29 bilion setahun.

Kilang yang bernilai RM 63 bilion itu merupakan projek perindustrian terbesar di Nigeria dan dijangka dapat menghasilkan sebanyak 650,000 tong minyak sehari.

Walaupun Aliko Dangote akan terus memegang status orang kulit hitam paling kaya untuk tahun-tahun mendatang, dia tidak melupakan mereka yang kurang bernasib baik. Dangote adalah seorang dermawan yang mengasaskan pelbagai badan amal persendirian sejak tahun 1994.

Kini, Aliko Dangote Foundation (ADF) didedikasikan untuk menaik taraf nilai kehidupan masyarakat di seluruh Afrika dengan pembangunan sektor kesihatan, pendidikan dan ekonomi. ADF merupakan yayasan swasta terbesar di Afrika.

Yayasan itu juga bekerjasama dengan Bill and Melinda Gates Foundation untuk membasmi polio dan menguatkan imunisasi rutin di seluruh Nigeria dan Afrika. Pada Ogos 2020, seluruh benua Afrika merayakan pengiktirafan rasmi bahawa mereka bebas daripada jangkitan polio liar.


Semua Yang Penderma Perlu Tahu Sebelum Sedekah Pada NGO Kebajikan

Setiap tahun lebih 10,000 hingga 14,000 permohonan bagi mewujudkan badan bukan kerajaan atau NGO, diterima Jabatan Pendaftaran Pertubuhan Malaysia (JPPM) atau lebih kerap dirujuk sebagai ROS/Registrar of Society.

Majoriti permohonan baru diterima merupakan usaha digerakkan ahli masyarakat kita yang mahu menjalankan kerja-kerja kebajikan, selebihnya adalah permohonan penubuhan NGO berorientasikan politik.

Situasi ini jelas mencerminkan tahap keprihatinan masyarakat namun dalam masa sama, pelbagai tuduhan mendakwa NGO-NGO ini sengaja dibuat untuk mencari keuntungan terus kedengaran.

Persoalan utama yang perlu dibincangkan - salahkah NGO yang mengutip derma menggunakan derma itu untuk tujuan mendapatkan keuntungan? Mari kita cuba fahami secara terbuka.

Realitinya, penubuhan NGO yang bermotifkan keuntungan tidak salah malahan dibenarkan dalam akta undang-undang negara kita.

Gerakan sebegini jarang sekali disebutkan kerana kita lebih biasa menganggap NGO kebajikan sepatutnya tidak bergerak untuk mengaut untung malahan perlu berkorban wang dan tenaga, dalam membantu. Pendapat ini kurang tepat.

NGO perlu mampu menjana keuntungan untuk bergerak dalam jangka masa panjang!

Di Malaysia, sukar untuk kita mengklasifikasikan yang mana satukah NGO di negara kita ini merupakan sebuah badan perusahaan sosial atau hanya layak dianggap aktivis kebajikan semata-mata, kerana sistem pengkelasan kita agak longgar dalam bab ini.

Sebuah perusahaan sosial atau 'social enterprise' merupakan sebuah gerakan yang boleh ditunjangi badan seperti NGO, syarikat atau firma yang menjalankan aktiviti komersial dengan niat untuk menggunakan keuntungan hasil perniagaan itu bagi tujuan sosial - walaupun majoriti dana aktiviti mereka datang dari hasil derma atau sumbangan.

Menurut kajian yang dijalankan PBB dan British Council, dianggarkan wujud lebih 2,419 NGO layak dikatakan berstatus perusahaan sosial daripada 69,790 jumlah NGO yang ada di negara kita; sama ada dalam bentuk syarikat atau persatuan.

Untuk sebuah NGO itu layak ditakrifkan sebagai sebuah perusahaan sosial pula, PBB meletakkan syarat peratusan peruntukan yang mereka terima hasil kutipan derma dan sumbangan mestilah sama atau melebihi 75% daripada keseluruhan peruntukan tahunan mereka.

Keuntungan itu akhirnya akan digunakan, dilabur dan diperkembangkan untuk menjana tambahan keuntungan bagi membolehkan mereka terus menjalankan aktiviti amal mereka.

Pergerakan perusahaan sosial di negara kita boleh wujud dalam dua kaedah seperti yang kami nyatakan di atas; sama ada melalui penubuhan syarikat berdaftar dipantau Suruhanjaya Syarikat Malaysia atau dengan penubuhan persatuan yang dikelolakan ROS.

Oleh sebab itulah masyarakat kita sendiri kurang jelas tentang perbezaan pergerakan aktivis kebajikan di negara kita.

Kaedah paling popular yang digunapakai dalam pembentukan sesebuah NGO di negara kita adalah dengan berdaftar sebagai sebuah entiti syarikat berstatus sendirian berhad merangkumi 43% daripada keseluruhan NGO berstatus perusahaan sosial, jenis pemilikan tunggal atau 'syarikat enterprise' (19%) atau sebuah persatuan berdaftar dengan ROS (11%).

Menurut kajian PBB juga, dianggarkan wujud lebih 7% entiti pergerakan perusahaan sosial yang ada di negara kita menjalankan aktiviti sosial tanpa sebarang bentuk pendaftaran rasmi dilakukan, menjalankan kutipan tabung, derma dan sumbangan yang tidak didaftarkan tujuan, matlamat dan hala tujunya.

Kebanyakan NGO lebih gemar mendaftarkan pergerakan mereka sebagai sebuah syarikat bersama Suruhanjaya Syarikat Malaysia disebabkan oleh syarat-syarat ketat yang diwujudkan oleh ROS, dalam meluluskan sesebuah persatuan.

Sesebuah NGO yang berdaftar dengan ROS sebagai persatuan perlu menjalani proses saringan terperinci semasa pendaftaran serta mewartakan jumlah sumbangan yang mereka terima dengan telus.

Nilai keuntungan yang mereka perolehi, pecahan penggunaan dana, sumber dana dan kesemua kos yang digunapakai setiap tahun perlu dilaporkan.

ROS juga mewajibkan sesebuah persatuan untuk menghabiskan minima 50 peratus jumlah kutipan mereka setiap tahun untuk tujuan kebajikan sosial, menghalang NGO-NGO daripada memanfaatkan dana yang ada untuk tujuan lain di tahun berikutnya iaitu menjana keuntungan tambahan.

Atas faktor itulah penubuhan sebuah NGO kini lebih berorientasikan kepada bentuk syarikat, kerana kekangan dalam penggunaan dana yang telah mereka perolehi bergantung sepenuhnya kepada pengurusan syarikat, tanpa perlu menurut syarat seperti yang dikenakan oleh ROS.

Satu stigma yang masih membelenggu masyarakat kita sehingga ke hari ini adalah bagaimana sesebuah usaha kebajikan itu harus bukan berorientasikan keuntungan dalam semua aktiviti mereka.

Realitinya, NGO-NGO yang sudah lama bertapak di negara kita kebanyakannya bermula sebagai sebuah persatuan sebelum mula bertransformasi menjadi sebuah entiti komersial, disebabkan keperluan untuk menjana dana bagi menampung belanja pergerakan secara tahunan.

Walaupun dipandang serong kerana menjana keuntungan atas nama kebajikan, ramai tak sedar penubuhan NGO dan syarikat perusahaan sosial banyak membantu mencipta peluang pekerjaan untuk orang ramai.

Di kalangan NGO dan entiti perusahaan sosial sahaja, jumlah peluang pekerjaan baru yang dicipta meningkat purata 23% setiap tahun untuk pekerja sepenuh masa dan 33% untuk pekerja separuh masa.

Majoriti jawatan baru ini pula direbut individu wanita, yang agaknya lebih aktif mahu melibatkan diri dalam bidang kebajikan sebegini. Semua peluang ini berjaya dibuat hasil keuntungan yang telah mereka jana daripada sumbangan dan geran yang mereka terima dari kerajaan atau orang ramai.

Bercakap tentang untung rugi - bukan semua NGO perusahaan sosial ini menjana keuntungan. 37% daripada keseluruhan entiti perusahaan sosial melaporkan keuntungan, sementara 32% direkodkan hanya pulang modal.

Daripada kesemua entiti perusahaan sosial yang dijadikan sampel kajian, secara puratanya 7% daripada jumlah keuntungan yang dijana dikembalikan kepada pengasas atau pemegang saham. 9% menjadi habuan kumpulan pekerja dan aktivis.

Sementara selebihnya iaitu 84% digunakan untuk pembangunan pergerakan atau meluaskan lagi skop usaha kebajikan yang diusahakan.

Berdasarkan statistik yang sudah kami bentangkan kepada anda, ya NGO masih mampu diyakini. Malangnya dakwaan serta tuduhan buruk 'tubuh NGO untuk hidup senang lenang' yang dibuat orang ramai terus menjejaskan reputasi gerakan kebajikan.

Kritikan sebegini pasti akan terus kedengaran, bukan? Apa solusinya? Ada beberapa langkah perlu diperkenalkan oleh pihak NGO sendiri bagi mengatasi masalah persepsi dan kritikan ini.

Yang pertama, NGO perlulah mengamalkan sikap telus dalam mewarta dan rekod akaun pergerakan mereka. Ini kerana orang ramai yang menderma berhak tahu ke mana perginya wang ringgit yang telah disumbangkan.

Orang awam harus diberikan laporan terperinci berapakah jumlah keuntungan, berapa rugi, berapa amaun pelaburan sehinggalah berapakah gaji kerani NGO terlibat setiap bulan.

Entiti kebajikan juga perlu terbuka untuk menjelaskan status pendaftaran mereka, sama ada sebagai sebuah badan perniagaan di bawah SSM atau sebuah persatuan di bawah ROS. Kami yakin agak sukar untuk rakyat biasa mengenalpasti perbezaannya.

Dengan menjelaskan status ini adalah lebih mudah untuk kita di Malaysia mengenalpasti apakah kredibiliti entiti kebajikan yang hadir merayu meminta bantuan.

Sampai bila rakyat Malaysia harus bergantung kepada gambar-gambar projek dan aktiviti pengasas gerakan kebajikan yang dimuat naik ke media sosial, sebagai bukti sumbangan dah sampai?

Untuk membiasakan rakyat Malaysia dengan perusahaan sosial yang cukup murni tujuan pergerakannya, hal ehwal rekod, audit, laporan perlulah dilakukan dengan formal. Tak ada lagi bukti sumbangan hanya dalam media sosial semata-mata.

Kita perlu mengangkat budaya profesional yang mana angka, statistik dan kesahihan menjadi sandaran, kerana setiap sen yang diderma adalah beban yang perlu boleh diperjelas tanpa ada sebarang keraguan ke mana perginya - seterusnya mampu menyenyapkan semua kritikan.

Ada NGO tak nak lapor penyata kewangan, aktiviti dan profil syarikat secara telus? Jangan derma pada mereka.


Kisah Karya Seni Halimunan Yang Dijual Pada Harga RM74,570 - "Io Sono"

Jika anda tergolong dalam golongan yang mana tidak memahami bagaimana seseorang itu boleh membayar sejumlah wang yang tersangat besar untuk memiliki aset digital seperti dalam permainan video, maka penjualan "arca" oleh artis Itali iaitu Salvatore Garau akan membuatkan anda tercengang.

Arca tanpa sebarang bentuk fizikal dan tidak boleh dilihat dengan mata yang diberi nama "Io Sono" atau "I Am" itu dijual oleh Salvatore Garau dengan harga RM74,570.

Ia dijual dalam satu lelongan yang dianjurkan oleh Art-Rite, salah satu rumah lelong Itali yang mengendalikan pameran khas untuk seni kontemporari.

I Am adalah satu karya seni yang tidak kelihatan dan pada dasarnya mewakili kekosongan, iaitu satu ruang kosong yang secara teknikalnya dihuni oleh tenaga arca itu sendiri.

Dalam kata mudah, arca ini tidak wujud dalam dunia nyata dan hanya wujud dalam imaginasi artis ini sahaja.

Menurut Salvatore, arca ini memang tidak wujud secara fizikal tetapi wujud dalam ruang vakum serta dalam imaginasi artis ini sahaja.

"Vakum tidak lebih dari ruang yang penuh dengan tenaga. Dan walaupun kita mengosongkannya dan "tiada apa yang tinggal", menurut prinsip ketidakpastian Heisenberg, "tiada apa yang tinggal" itu sebenarnya mempunyai berat. Oleh itu, ia mempunyai tenaga yang terkondensasi dan berubah menjadi zarah, iaitu, ke dalam diri kita," kata Salvatore.

Harga arca ini pada mulanya adalah antara RM29,828 dan RM44,742, tetapi melonjak dengan mendadak selepas beberapa bidaan dibuat.

Akhirnya, ia dilaporkan dijual kepada seorang pembeli yang tidak mahu namanya didedahkan dengan harga RM74,570. Dan sudah tentunya sebahagian besar atau semua daripada kita beranggapan bahawa pembeli ini agak aneh dan tidak siuman, kan?

Jadi dengan wang yang mana mampu membeli kereta kegemaran rakyat Malaysia iaitu Perodua Myvi secara tunai ini, apa yang diperolehi oleh pembeli tersebut dan bagaimana karya ini berfungsi?

Dengan membayar wang sebanyak itu, pemilik arca halimunan itu menerima sijil jaminan yang menjamin keaslian arca ini dan sebagai tanda bahawa ia dimiliki individu tersebut.

Menurut Salvatore, karya seni ini perlu dipamerkan dalam ruang istimewa dengan dimensi sekitar 150 cm x 150 cm dan bebas daripada sebarang halangan.

Ia juga mesti dipamerkan di rumah persendirian dan pencahayaan khas serta kawalan iklim tidak diwajibkan, kerana karya ini tidak dapat dilihat.

Salvatore mengganggap bahawa arca halimunannya ini sebagai metafora yang sangat sempurna pada masa ini.

Malah, ia bukan sahaja unik dan tidak boleh ditiru, tetapi juga tidak mampunyai sebarang kesan terhadap alam sekitar.

Walaupun I Am ini bukanlah karya seni halimunan pertama yang dihasilkan oleh Salvatore, tetapi ia merupakan yang pertama dijualnya.

Pada April 2021, Salvatore mempamerkan satu lagi arca halimunan yang diberi nama "Buddha in Contemplation" di Piazza della Scala di Milan, berhampiran pintu masuk Gallerie d'Italia.

Salvatore menyiarkan video "karya" itu ke laman Instagramnya, dengan kapsyen "Kini ia wujud dan akan kekal dalam ruangan ini selama-lamanya. Anda tidak dapat melihatnya, tetapi ia wujud. Ia diperbuat daripada udara dan semangat," kata artis Itali itu.

Dan walaupun ramai yang tertanya-tanya apa yang sebenarnya dimaksudkan dengan "seni", namun tiada siapa yang sampai ke tahap yang dilakukan oleh Salvatore yang menganggap seni tidak kelihatan ini sebagai bentuk seni yang berdaya maju.

Penjualan arca halimunan oleh Salvatore Garau ini sudah tentunya akan membuka pintu baru ke dalam apa yang dianggap sebagai seni.

Adakah ia akan ditiru oleh artis lain dengan kejayaan yang sama? Atau adakah rayuannya adalah kenyataan bahawa ia adalah yang pertama seumpamanya? Masa akan menentukan.

Secara teknikalnya, pembeli tersebut sebenarnya telah membeli sekeping kertas yang dicop dengan harga RM74,570.


Banjir Besar Eropah : Amaran Alam Untuk Tamadun Manusia

Ketika ini beberapa negara Eropah seperti Jerman, Belgium, Belanda, Luxembourg dan Switzerland sedang berdepan kesan banjir paling buruk yang pernah dialami, dua dekad ini.

Jerman paling teruk terkesan, mencatatkan rekod kematian setakat ini melebihi 100 orang . Perubahan paras air naik berlaku terlalu pantas sehinggakan langkah-langkah keselamatan gagal dimulakan sejak awal dan amaran yang dikeluarkan gagal diambilkira penduduk.

Tidak lama selepas bencana tersebut melanda Eropah, bahagian kajian perubahan paras air laut NASA berpusat di University of Hawaii mengeluarkan laporan mereka berkenaan satu fenomena pergerakan bulan.

Perubahan ini dijangka bakal memberikan kesan besar ke atas seluruh masyarakat bumi - diramal akan mengakibatkan insiden serupa di Jerman akan berlaku lebih kerap di seluruh dunia dalam tempoh 20 ke 30 tahun akan datang.

Perubahan iklim mendadak hasil perubahan bumi disebabkan manusia dipercayai menjadi punca utama banjir besar yang melanda Eropah.

Dakwaan ini dibuat hasil kajian yang dilakukan bukan saja di Eropah malahan melibatkan kawasan seperti Shizuoka di Jepun, yang baru saja berdepan masalah hujan lebat berpanjangan selama beberapa hari sehingga mengakibatkan banjir dan tanah runtuh tanggal 3 Julai 2021.

Insiden buruk di Jepun ini dipercayai bermula sejak 28 Jun, ekoran hujan lebat yang melanda beberapa kawasan berpunca dari taufan Prapiroon membawa bersama ribut sehingga mengakibatkan paras Sungai Osaka naik melebihi paras selamat.

Selepas awan yang sepatutnya bergerak keluar dari kawasan itu tersekat pergerakannya, beberapa kawasan mula mengalami hujan lebat berpanjangan selama beberapa hari.

Situasi di Jepun berlaku dalam tempoh masa yang sangat singkat serta mendadak.

Apa yang sangat dibimbangi ketika ini, bilangan bencana serupa yang telah berlaku di Jepun dan yang terbaru di Jerman akan bertambah berlipat kali ganda apabila bulan mula memberikan pengaruh lebih besar kepada fenomena semulajadi bumi.

Fenomena yang dikenali sebagai 'moon wobble' ini mempunyai fasa selama 18.6 tahun untuk satu fasa lengkap dan kita ketika ini belum mencapai titik pertengahannya.

Kita semua tahubulan memainkan peranan yang cukup besar dalam melindungi keseimbangan ekosistem bumi, mempengaruhi kitaran dan tinggi pasang surut laut yang berlaku di bumi.

Perubahan iklim yang berlaku secara global mengakibatkan paras air laut meningkat sehingga semakin banyak kawasan yang sebelum ini jarang dibanjiri, mula berdepan bencana banjir yang berlaku tanpa dapat diramal.

Apa yang menakutkan saintis dan penyelidik ketika ini - situasi buruk yang kita hadapi sekarang, sedang berlaku semasa pengaruh bulan ke atas pasang surut air dalam fasa merendahkan air pasang serta meninggikan air surut.

Dijangkakan kita akan mula memasuki fasa kedua pergerakan bulan ini  pada pertengahan dekad 2030-an, di mana tarikan bulan akan mula bertindak sebaliknya; meninggikan paras air pasang serta merendahkan paras air surut.

High tide flooding atau HTF (banjir air pasang tinggi) merupakan bencana yang diramalkan akan berlaku dalam fasa ini dalam jumlah kekerapan tinggi.

Malangnya berdasarkan situasi semasa, penyelidik dari NASA meramalkan risiko HTF yang bakal berlaku untuk 30 ke 40 tahun akan datang akan mengakibatkan bencana lebih besar dalam situasi yang akan semakin sukar untuk diramal.

Bagi sesetengah kawasan khasnya kawasan pesisir pantai yang ketika ini kerap dilanda banjir, HTF dijangkakan akan berlaku selama 100 hari dalam setahun untuk tempoh beberapa dekad akan datang.

Ramalan ini diharapkan akan dapat diambil sebagai peringatan awal, yang memerlukan kerjasama badan kerajaan untuk mempersiapkan kawasan-kawasan berisiko tinggi agar mampu berhadapan banjir dengan lebih efektif.

Banjir besar terburuk pernah berlaku dalam abad ini di Jerman merupakan rentetan beberapa siri banjir yang berlaku di benua Eropah sejak tahun 2002, 2005, 2013 dan kini 2021 - mengorbankan paling banyak nyawa setakat apa yang diketahui.

Saintis dan penyelidik sendiri agak terkejut dengan perubahan cuaca yang berlaku. Kadar hujan yang terlalu tinggi akibat daripada pegerakan awan memecahkan rekod-rekod bacaan hujan yang diperolehi sebelum itu.

Beberapa kawasan menerima jumlah hujan yang biasanya turun untuk beberapa bulan kadarnya, hanya dalam masa 2 hari - mengakibatkan kegagalan sistem perparitan menampung jumlah air tinggi seterusnya mengakibatkan paras air mula naik.

Apa yang membimbangkan, perubahan iklim ini berlaku tanpa boleh lagi diduga.

Tidak lama dahulu sekitar awal bulan Julai - Amerika Syarikat dan Kanada baru  diserang gelombang panas melampau yang mengakibatkan kematian lebih 500 orang.

Satu laporan yang diterbitkan pada bulan Mei tahun 2021 melaporkan suhu panas di bumi semakin meningkat kadarnya, yang dipercayai menjadi punca kenapa lebih 2000 bencana berkaitan haba seperti gelombang panas melampau, kemarau dan kebakaran hutan semakin kerap berlaku dalam skala lebih besar untuk tempoh 2 dekad ini.

Dua tempat paling panas ketika ini di bumi iaitu Gurun Lut di Iran dan Gurun Sonoran di Mexico, mencatatkan suhu permukaan tanah pada bacaan 80.8 darjah celcius, 10 darjah lebih tinggi berbanding bacaan terdahulu.

Purata suhu bumi 5 tahun ini mencatat rekod menjadi lima tahun paling panas suhu puratanya dalam rekod, sejak penyelidik mula merekodkan bacaan suhu bumi 139 tahun lalu.

Ekoran pemanasan yang meningkat, ais dan salji mula mencair seterusnya meninggikan paras laut. Paras laut yang naik menyebabkan kadar pemeluwapan berlaku dengan lebih pesat, mengakibatkan taburan hujan lebih tinggi seterusnya membawa kepada risiko bencana banjir lebih kerap melanda.

Dalam skop lebih kecil, negara kita dan negara Asia Tenggara juga melaporkan purata bacaan suhu meningkat.

Kuala Lumpur mencatatkan peningkatan 1.64°C dalam tempoh 3 dekad. Bayan Lepas, Georgetown, Ipoh dan Johor Bharu pula mencatatkan peningkatan di antara 5.63°C ke 6.75°C dalam tempoh serupa.

Sudah lama kita tidak mendengar perkataan 'kesan rumah hijau' menjadi topik perbualan masyarakat kita bukan?

Berdasarkan data yang ada ketika ini, saintis tetap menamakan green house effects atau kesan rumah hijau sebagai punca utama semua perubahan dan ketidakstabilan yang berlaku. Malangnya amaran ini hanya sayup-sayup kedengaran, khasnya untuk tempoh beberapa tahun kebelakangan ini.

Tidak ada perubahan besar-besaran berlaku. Mungkin kerana memang begitulah tabiat semulajadi manusia; bila dah terhantuk baru nak tengadah.

Rapid increases and extreme months in projections high-tide flooding (PDF)